pli: Tayidaṁ, bhante, imasmiṁ dhammavinaye bhikkhūnaṁ bahunā janena visabhāgo, yadidaṁ nekkhamman”ti.


nikaya: an

layer: root

title_pli: Aṅguttara Nikāya 9.41 4. Mahāvagga

pli: “Atthi kho etaṁ, gahapati, kathāpābhataṁ bhagavantaṁ dassanāya.


pli: Āyāma, gahapati, yena bhagavā tenupasaṅkamissāma; upasaṅkamitvā bhagavato etamatthaṁ ārocessāma.


pli: Yathā no bhagavā byākarissati tathā naṁ dhāressāmā”ti.


pli: “Evaṁ, bhante”ti kho tapusso gahapati āyasmato ānandassa paccassosi.


pli: Atha kho āyasmā ānando tapussena gahapatinā saddhiṁ yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “Ayaṁ, bhante, tapusso gahapati evamāha:


pli: ‘mayaṁ, bhante ānanda, gihī kāmabhogino kāmārāmā kāmaratā kāmasammuditā, tesaṁ no, bhante, amhākaṁ gihīnaṁ kāmabhogīnaṁ kāmārāmānaṁ kāmaratānaṁ kāmasammuditānaṁ papāto viya khāyati, yadidaṁ nekkhammaṁ’.


pli: Sutaṁ metaṁ, bhante, ‘imasmiṁ dhammavinaye daharānaṁ daharānaṁ bhikkhūnaṁ nekkhamme cittaṁ pakkhandati pasīdati santiṭṭhati vimuccati etaṁ santanti passato.


pli: Tayidaṁ, bhante, imasmiṁ dhammavinaye bhikkhūnaṁ bahunā janena visabhāgo yadidaṁ nekkhamman’”ti.


pli: “Evametaṁ, ānanda, evametaṁ, ānanda.


pli: Mayhampi kho, ānanda, pubbeva sambodhā anabhisambuddhassa bodhisattasseva sato etadahosi:


pli: ‘sādhu nekkhammaṁ, sādhu paviveko’ti.


pli: Tassa mayhaṁ, ānanda, nekkhamme cittaṁ na pakkhandati nappasīdati na santiṭṭhati na vimuccati etaṁ santanti passato.


pli: Tassa mayhaṁ, ānanda, etadahosi:


pli: ‘ko nu kho hetu ko paccayo, yena me nekkhamme cittaṁ na pakkhandati nappasīdati na santiṭṭhati na vimuccati etaṁ santanti passato’?


pli: ‘kāmesu kho me ādīnavo adiṭṭho, so ca me abahulīkato, nekkhamme ca ānisaṁso anadhigato, so ca me anāsevito.


pli: Tasmā me nekkhamme cittaṁ na pakkhandati nappasīdati na santiṭṭhati na vimuccati etaṁ santanti passato’.


pli: ‘sace kho ahaṁ kāmesu ādīnavaṁ disvā taṁ bahulaṁ kareyyaṁ, nekkhamme ānisaṁsaṁ adhigamma tamāseveyyaṁ,


pli: ṭhānaṁ kho panetaṁ vijjati yaṁ me nekkhamme cittaṁ pakkhandeyya pasīdeyya santiṭṭheyya vimucceyya etaṁ santanti passato’.


pli: So kho ahaṁ, ānanda, aparena samayena kāmesu ādīnavaṁ disvā taṁ bahulamakāsiṁ, nekkhamme ānisaṁsaṁ adhigamma tamāseviṁ.


pli: Tassa mayhaṁ, ānanda, nekkhamme cittaṁ pakkhandati pasīdati santiṭṭhati vimuccati etaṁ santanti passato.


pli: So kho ahaṁ, ānanda, vivicceva kāmehi vivicca akusalehi dhammehi savitakkaṁ savicāraṁ vivekajaṁ pītisukhaṁ paṭhamaṁ jhānaṁ upasampajja viharāmi.


pli: Tassa mayhaṁ, ānanda, iminā vihārena viharato kāmasahagatā saññāmanasikārā samudācaranti. Svassa me hoti ābādho.


pli: Seyyathāpi, ānanda, sukhino dukkhaṁ uppajjeyya yāvadeva ābādhāya;


pli: evamevassa me kāmasahagatā saññāmanasikārā samudācaranti. Svassa me hoti ābādho.


pli: ‘yannūnāhaṁ vitakkavicārānaṁ vūpasamā …pe… dutiyaṁ jhānaṁ upasampajja vihareyyan’ti.


pli: Tassa mayhaṁ, ānanda, avitakke cittaṁ na pakkhandati nappasīdati na santiṭṭhati na vimuccati etaṁ santanti passato.


pli: ‘ko nu kho hetu ko paccayo, yena me avitakke cittaṁ na pakkhandati nappasīdati na santiṭṭhati na vimuccati etaṁ santanti passato’?


pli: ‘vitakkesu kho me ādīnavo adiṭṭho, so ca me abahulīkato, avitakke ca ānisaṁso anadhigato, so ca me anāsevito.


pli: Tasmā me avitakke cittaṁ na pakkhandati nappasīdati na santiṭṭhati na vimuccati etaṁ santanti passato’.


pli: Tassa mayhaṁ, ānanda, etadahosi:


pli: ‘sace kho ahaṁ vitakkesu ādīnavaṁ disvā taṁ bahulaṁ kareyyaṁ, avitakke ānisaṁsaṁ adhigamma tamāseveyyaṁ, ṭhānaṁ kho panetaṁ vijjati yaṁ me avitakke cittaṁ pakkhandeyya pasīdeyya santiṭṭheyya vimucceyya etaṁ santanti passato’.


pli: So kho ahaṁ, ānanda, aparena samayena vitakkesu ādīnavaṁ disvā taṁ bahulamakāsiṁ, avitakke ānisaṁsaṁ adhigamma tamāseviṁ.


pli: Tassa mayhaṁ, ānanda, avitakke cittaṁ pakkhandati pasīdati santiṭṭhati vimuccati etaṁ santanti passato.


pli: So kho ahaṁ, ānanda, vitakkavicārānaṁ vūpasamā …pe… dutiyaṁ jhānaṁ upasampajja viharāmi.


pli: Tassa mayhaṁ, ānanda, iminā vihārena viharato vitakkasahagatā saññāmanasikārā samudācaranti. Svassa me hoti ābādho.


pli: evamevassa me vitakkasahagatā saññāmanasikārā samudācaranti. Svassa me hoti ābādho.


pli: ‘yannūnāhaṁ pītiyā ca virāgā upekkhako ca vihareyyaṁ sato ca sampajāno sukhañca kāyena paṭisaṁvedeyyaṁ yaṁ taṁ ariyā ācikkhanti—upekkhako satimā sukhavihārīti tatiyaṁ jhānaṁ upasampajja vihareyyan’ti.


pli: Tassa mayhaṁ, ānanda, nippītike cittaṁ na pakkhandati nappasīdati na santiṭṭhati na vimuccati etaṁ santanti passato.


pli: ‘ko nu kho hetu ko paccayo, yena me nippītike cittaṁ na pakkhandati nappasīdati na santiṭṭhati na vimuccati etaṁ santanti passato’?


pli: ‘pītiyā kho me ādīnavo adiṭṭho, so ca me abahulīkato, nippītike ca ānisaṁso anadhigato, so ca me anāsevito.


pli: Tasmā me nippītike cittaṁ na pakkhandati nappasīdati na santiṭṭhati na vimuccati etaṁ santanti passato’.


pli: ‘sace kho ahaṁ pītiyā ādīnavaṁ disvā taṁ bahulaṁ kareyyaṁ, nippītike ānisaṁsaṁ adhigamma tamāseveyyaṁ, ṭhānaṁ kho panetaṁ vijjati yaṁ me nippītike cittaṁ pakkhandeyya pasīdeyya santiṭṭheyya vimucceyya etaṁ santanti passato’.


pli: So kho ahaṁ, ānanda, aparena samayena pītiyā ādīnavaṁ disvā taṁ bahulamakāsiṁ, nippītike ānisaṁsaṁ adhigamma tamāseviṁ.


pli: Tassa mayhaṁ, ānanda, nippītike cittaṁ pakkhandati pasīdati santiṭṭhati vimuccati etaṁ santanti passato.


pli: So kho ahaṁ, ānanda, pītiyā ca virāgā …pe… tatiyaṁ jhānaṁ upasampajja viharāmi.


pli: Tassa mayhaṁ, ānanda, iminā vihārena viharato pītisahagatā saññāmanasikārā samudācaranti. Svassa me hoti ābādho.


pli: Seyyathāpi, ānanda, sukhino dukkhaṁ uppajjeyya yāvadeva ābādhāya;


pli: evamevassa me pītisahagatā saññāmanasikārā samudācaranti. Svassa me hoti ābādho.


pli: Tassa mayhaṁ, ānanda, etadahosi:


pli: ‘yannūnāhaṁ sukhassa ca pahānā dukkhassa ca pahānā pubbeva somanassadomanassānaṁ atthaṅgamā adukkhamasukhaṁ upekkhāsatipārisuddhiṁ catutthaṁ jhānaṁ upasampajja vihareyyan’ti.


pli: Tassa mayhaṁ, ānanda, adukkhamasukhe cittaṁ na pakkhandati nappasīdati na santiṭṭhati na vimuccati etaṁ santanti passato.


pli: ‘ko nu kho hetu ko paccayo, yena me adukkhamasukhe cittaṁ na pakkhandati nappasīdati na santiṭṭhati na vimuccati etaṁ santanti passato’?


pli: ‘upekkhāsukhe kho me ādīnavo adiṭṭho, so ca me abahulīkato, adukkhamasukhe ca ānisaṁso anadhigato, so ca me anāsevito.


pli: Tasmā me adukkhamasukhe cittaṁ na pakkhandati nappasīdati na santiṭṭhati na vimuccati etaṁ santanti passato’.


pli: ‘sace kho ahaṁ upekkhāsukhe ādīnavaṁ disvā taṁ bahulaṁ kareyyaṁ, adukkhamasukhe ānisaṁsaṁ adhigamma tamāseveyyaṁ, ṭhānaṁ kho panetaṁ vijjati yaṁ me adukkhamasukhe cittaṁ pakkhandeyya pasīdeyya santiṭṭheyya vimucceyya etaṁ santanti passato’.


pli: So kho ahaṁ, ānanda, aparena samayena upekkhāsukhe ādīnavaṁ disvā taṁ bahulamakāsiṁ adukkhamasukhe ānisaṁsaṁ adhigamma tamāseviṁ.


pli: Tassa mayhaṁ, ānanda, adukkhamasukhe cittaṁ pakkhandati pasīdati santiṭṭhati vimuccati etaṁ santanti passato.


pli: So kho ahaṁ, ānanda, sukhassa ca pahānā …pe… catutthaṁ jhānaṁ upasampajja viharāmi.


pli: Tassa mayhaṁ, ānanda, iminā vihārena viharato upekkhāsahagatā saññāmanasikārā samudācaranti. Svassa me hoti ābādho.


pli: evamevassa me upekkhāsahagatā saññāmanasikārā samudācaranti. Svassa me hoti ābādho.


pli: ‘yannūnāhaṁ sabbaso rūpasaññānaṁ samatikkamā paṭighasaññānaṁ atthaṅgamā nānattasaññānaṁ amanasikārā “ananto ākāso”ti ākāsānañcāyatanaṁ upasampajja vihareyyan’ti.


pli: Tassa mayhaṁ, ānanda, ākāsānañcāyatane cittaṁ na pakkhandati nappasīdati na santiṭṭhati na vimuccati etaṁ santanti passato.


pli: ‘ko nu kho hetu ko paccayo, yena me ākāsānañcāyatane cittaṁ na pakkhandati nappasīdati na santiṭṭhati na vimuccati etaṁ santanti passato’?


pli: ‘rūpesu kho me ādīnavo adiṭṭho, so ca abahulīkato, ākāsānañcāyatane ca ānisaṁso anadhigato, so ca me anāsevito.


pli: Tasmā me ākāsānañcāyatane cittaṁ na pakkhandati nappasīdati na santiṭṭhati na vimuccati etaṁ santanti passato’.


pli: Tassa mayhaṁ, ānanda, etadahosi:


pli: ‘sace kho ahaṁ rūpesu ādīnavaṁ disvā taṁ bahulaṁ kareyyaṁ, ākāsānañcāyatane ānisaṁsaṁ adhigamma tamāseveyyaṁ, ṭhānaṁ kho panetaṁ vijjati yaṁ me ākāsānañcāyatane cittaṁ pakkhandeyya pasīdeyya santiṭṭheyya vimucceyya etaṁ santanti passato’.


pli: So kho ahaṁ, ānanda, aparena samayena rūpesu ādīnavaṁ disvā taṁ bahulamakāsiṁ, ākāsānañcāyatane ānisaṁsaṁ adhigamma tamāseviṁ.


pli: Tassa mayhaṁ, ānanda, ākāsānañcāyatane cittaṁ pakkhandati pasīdati santiṭṭhati vimuccati etaṁ santanti passato.


pli: So kho ahaṁ, ānanda, sabbaso rūpasaññānaṁ samatikkamā paṭighasaññānaṁ atthaṅgamā nānattasaññānaṁ amanasikārā ‘ananto ākāso’ti ākāsānañcāyatanaṁ upasampajja viharāmi.


pli: Tassa mayhaṁ, ānanda, iminā vihārena viharato rūpasahagatā saññāmanasikārā samudācaranti. Svassa me hoti ābādho.


pli: Seyyathāpi, ānanda, sukhino dukkhaṁ uppajjeyya yāvadeva ābādhāya;


pli: evamevassa me rūpasahagatā saññāmanasikārā samudācaranti. Svassa me hoti ābādho.


pli: ‘yannūnāhaṁ sabbaso ākāsānañcāyatanaṁ samatikkamma “anantaṁ viññāṇan”ti viññāṇañcāyatanaṁ upasampajja vihareyyan’ti.


pli: Tassa mayhaṁ, ānanda, viññāṇañcāyatane cittaṁ na pakkhandati nappasīdati na santiṭṭhati na vimuccati etaṁ santanti passato.


pli: ‘ko nu kho hetu ko paccayo, yena me viññāṇañcāyatane cittaṁ na pakkhandati nappasīdati na santiṭṭhati na vimuccati etaṁ santanti passato’?


pli: ‘ākāsānañcāyatane kho me ādīnavo adiṭṭho, so ca abahulīkato, viññāṇañcāyatane ca ānisaṁso anadhigato, so ca me anāsevito.


pli: Tasmā me viññāṇañcāyatane cittaṁ na pakkhandati nappasīdati na santiṭṭhati na vimuccati etaṁ santanti passato’.


pli: ‘sace kho ahaṁ ākāsānañcāyatane ādīnavaṁ disvā taṁ bahulaṁ kareyyaṁ, viññāṇañcāyatane ānisaṁsaṁ adhigamma tamāseveyyaṁ, ṭhānaṁ kho panetaṁ vijjati yaṁ me viññāṇañcāyatane cittaṁ pakkhandeyya pasīdeyya santiṭṭheyya vimucceyya etaṁ santanti passato’.


pli: So kho ahaṁ, ānanda, aparena samayena ākāsānañcāyatane ādīnavaṁ disvā taṁ bahulamakāsiṁ, viññāṇañcāyatane ānisaṁsaṁ adhigamma tamāseviṁ.


pli: Tassa mayhaṁ, ānanda, viññāṇañcāyatane cittaṁ pakkhandati pasīdati santiṭṭhati vimuccati etaṁ santanti passato.


pli: So kho ahaṁ, ānanda, sabbaso ākāsānañcāyatanaṁ samatikkamma ‘anantaṁ viññāṇan’ti viññāṇañcāyatanaṁ upasampajja viharāmi.


pli: Tassa mayhaṁ, ānanda, iminā vihārena viharato ākāsānañcāyatanasahagatā saññāmanasikārā samudācaranti. Svassa me hoti ābādho.


pli: evamevassa me ākāsānañcāyatanasahagatā saññāmanasikārā samudācaranti. Svassa me hoti ābādho.


pli: Tassa mayhaṁ, ānanda, etadahosi:


pli: ‘yannūnāhaṁ sabbaso viññāṇañcāyatanaṁ samatikkamma “natthi kiñcī”ti ākiñcaññāyatanaṁ upasampajja vihareyyan’ti.


pli: Tassa mayhaṁ, ānanda, ākiñcaññāyatane cittaṁ na pakkhandati nappasīdati na santiṭṭhati na vimuccati etaṁ santanti passato.


pli: ‘ko nu kho hetu ko paccayo, yena me ākiñcaññāyatane cittaṁ na pakkhandati nappasīdati na santiṭṭhati na vimuccati etaṁ santanti passato’?


pli: ‘viññāṇañcāyatane kho me ādīnavo adiṭṭho, so ca me abahulīkato, ākiñcaññāyatane ca ānisaṁso anadhigato, so ca me anāsevito.


pli: Tasmā me ākiñcaññāyatane cittaṁ na pakkhandati nappasīdati na santiṭṭhati na vimuccati etaṁ santanti passato’.


pli: ‘sace kho ahaṁ viññāṇañcāyatane ādīnavaṁ disvā taṁ bahulaṁ kareyyaṁ, ākiñcaññāyatane ānisaṁsaṁ adhigamma tamāseveyyaṁ, ṭhānaṁ kho panetaṁ vijjati yaṁ me ākiñcaññāyatane cittaṁ pakkhandeyya pasīdeyya santiṭṭheyya vimucceyya etaṁ santanti passato’.


pli: So kho ahaṁ, ānanda, aparena samayena viññāṇañcāyatane ādīnavaṁ disvā taṁ bahulamakāsiṁ, ākiñcaññāyatane ānisaṁsaṁ adhigamma tamāseviṁ.


pli: Tassa mayhaṁ, ānanda, ākiñcaññāyatane cittaṁ pakkhandati pasīdati santiṭṭhati vimuccati etaṁ santanti passato.


pli: So kho ahaṁ, ānanda, sabbaso viññāṇañcāyatanaṁ samatikkamma ‘natthi kiñcī’ti ākiñcaññāyatanaṁ upasampajja viharāmi.


pli: Tassa mayhaṁ, ānanda, iminā vihārena viharato viññāṇañcāyatanasahagatā saññāmanasikārā samudācaranti. Svassa me hoti ābādho.


pli: Seyyathāpi, ānanda, sukhino dukkhaṁ uppajjeyya yāvadeva ābādhāya;


pli: evamevassa me viññāṇañcāyatanasahagatā saññāmanasikārā samudācaranti. Svassa me hoti ābādho.


pli: ‘yannūnāhaṁ sabbaso ākiñcaññāyatanaṁ samatikkamma nevasaññānāsaññāyatanaṁ upasampajja vihareyyan’ti.


pli: Tassa mayhaṁ, ānanda, nevasaññānāsaññāyatane cittaṁ na pakkhandati nappasīdati na santiṭṭhati na vimuccati etaṁ santanti passato.


pli: ‘ko nu kho hetu ko paccayo, yena me nevasaññānāsaññāyatane cittaṁ na pakkhandati nappasīdati na santiṭṭhati na vimuccati etaṁ santanti passato’?


pli: ‘ākiñcaññāyatane kho me ādīnavo adiṭṭho, so ca me abahulīkato, nevasaññānāsaññāyatane ca ānisaṁso anadhigato, so ca me anāsevito.


pli: Tasmā me nevasaññānāsaññāyatane cittaṁ na pakkhandati nappasīdati na santiṭṭhati na vimuccati etaṁ santanti passato’.


pli: Tassa mayhaṁ, ānanda, etadahosi:


pli: ‘sace kho ahaṁ ākiñcaññāyatane ādīnavaṁ disvā taṁ bahulaṁ kareyyaṁ, nevasaññānāsaññāyatane ānisaṁsaṁ adhigamma tamāseveyyaṁ, ṭhānaṁ kho panetaṁ vijjati yaṁ me nevasaññānāsaññāyatane cittaṁ pakkhandeyya pasīdeyya santiṭṭheyya vimucceyya etaṁ santanti passato’.


pli: So kho ahaṁ, ānanda, aparena samayena ākiñcaññāyatane ādīnavaṁ disvā taṁ bahulamakāsiṁ, nevasaññānāsaññāyatane ānisaṁsaṁ adhigamma tamāseviṁ.


pli: Tassa mayhaṁ, ānanda, nevasaññānāsaññāyatane cittaṁ pakkhandati pasīdati santiṭṭhati vimuccati etaṁ santanti passato.


pli: So kho ahaṁ, ānanda, sabbaso ākiñcaññāyatanaṁ samatikkamma nevasaññānāsaññāyatanaṁ upasampajja viharāmi.


pli: Tassa mayhaṁ, ānanda, iminā vihārena viharato ākiñcaññāyatanasahagatā saññāmanasikārā samudācaranti. Svassa me hoti ābādho.


pli: evamevassa me ākiñcaññāyatanasahagatā saññāmanasikārā samudācaranti. Svassa me hoti ābādho.


pli: ‘yannūnāhaṁ nevasaññānāsaññāyatanaṁ samatikkamma saññāvedayitanirodhaṁ upasampajja vihareyyan’ti.


pli: Tassa mayhaṁ, ānanda, saññāvedayitanirodhe cittaṁ na pakkhandati nappasīdati na santiṭṭhati na vimuccati etaṁ santanti passato.


pli: ‘ko nu kho hetu, ko paccayo, yena me saññāvedayitanirodhe cittaṁ na pakkhandati nappasīdati na santiṭṭhati na vimuccati etaṁ santanti passato’?


pli: ‘nevasaññānāsaññāyatane kho me ādīnavo adiṭṭho, so ca me abahulīkato, saññāvedayitanirodhe ca ānisaṁso anadhigato, so ca me anāsevito.


pli: Tasmā me saññāvedayitanirodhe cittaṁ na pakkhandati nappasīdati na santiṭṭhati na vimuccati etaṁ santanti passato’.


pli: ‘sace kho ahaṁ nevasaññānāsaññāyatane ādīnavaṁ disvā taṁ bahulaṁ kareyyaṁ, saññāvedayitanirodhe ānisaṁsaṁ adhigamma tamāseveyyaṁ, ṭhānaṁ kho panetaṁ vijjati yaṁ me saññāvedayitanirodhe cittaṁ pakkhandeyya pasīdeyya santiṭṭheyya vimucceyya etaṁ santanti passato’.


pli: So kho ahaṁ, ānanda, aparena samayena nevasaññānāsaññāyatane ādīnavaṁ disvā taṁ bahulamakāsiṁ, saññāvedayitanirodhe ānisaṁsaṁ adhigamma tamāseviṁ.


pli: Tassa mayhaṁ, ānanda, saññāvedayitanirodhe cittaṁ pakkhandati pasīdati santiṭṭhati vimuccati etaṁ santanti passato.


pli: So kho ahaṁ, ānanda, sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharāmi, paññāya ca me disvā āsavā parikkhayaṁ agamaṁsu.


pli: Yāvakīvañcāhaṁ, ānanda, imā nava anupubbavihārasamāpattiyo na evaṁ anulomapaṭilomaṁ samāpajjimpi vuṭṭhahimpi, neva tāvāhaṁ, ānanda, sadevake loke samārake sabrahmake sassamaṇabrāhmaṇiyā pajāya sadevamanussāya ‘anuttaraṁ sammāsambodhiṁ abhisambuddho’ti paccaññāsiṁ.


pli: Yato ca kho ahaṁ, ānanda, imā nava anupubbavihārasamāpattiyo evaṁ anulomapaṭilomaṁ samāpajjimpi vuṭṭhahimpi, athāhaṁ, ānanda, sadevake loke samārake sabrahmake sassamaṇabrāhmaṇiyā pajāya sadevamanussāya ‘anuttaraṁ sammāsambodhiṁ abhisambuddho’ti paccaññāsiṁ.


pli: Ñāṇañca pana me dassanaṁ udapādi:


pli: ‘akuppā me cetovimutti, ayamantimā jāti, natthi dāni punabbhavo’”ti.


pli: Dasamaṁ.


pli: Mahāvaggo catuttho.


pli: Tassuddānaṁ


pli: Dve vihārā ca nibbānaṁ,


pli: gāvī jhānena pañcamaṁ;


pli: Ānando brāhmaṇā devo,


pli: nāgena tapussena cāti.


title_pli: Aṅguttara Nikāya 9.42 5. Sāmaññavagga

pli: Aṅguttara Nikāya 9.42


pli: 5. Sāmaññavagga


pli: Sambādhasutta


pli: Ekaṁ samayaṁ āyasmā ānando kosambiyaṁ viharati ghositārāme.


pli: Atha kho āyasmā udāyī yenāyasmā ānando tenupasaṅkami; upasaṅkamitvā āyasmatā ānandena saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho āyasmā udāyī āyasmantaṁ ānandaṁ etadavoca:


pli: “vuttamidaṁ, āvuso, pañcālacaṇḍena devaputtena:


pli: ‘Sambādhe gataṁ okāsaṁ,


pli: Avidvā bhūrimedhaso;


pli: Yo jhānamabujjhi buddho,


pli: Paṭilīnanisabho munī’ti.


pli: Katamo, āvuso, sambādho, katamo sambādhe okāsādhigamo vutto bhagavatā”ti?


pli: “Pañcime, āvuso, kāmaguṇā sambādho vutto bhagavatā.


pli: Katame pañca?


pli: Cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā,


pli: sotaviññeyyā saddā …pe…


pli: ghānaviññeyyā gandhā …


pli: jivhāviññeyyā rasā …


pli: kāyaviññeyyā phoṭṭhabbā iṭṭhā kantā manāpā piyarūpā kāmūpasaṁhitā rajanīyā.


pli: Ime kho, āvuso, pañca kāmaguṇā sambādho vutto bhagavatā.


pli: Idhāvuso, bhikkhu vivicceva kāmehi …pe… paṭhamaṁ jhānaṁ upasampajja viharati.


pli: Ettāvatāpi kho, āvuso, sambādhe okāsādhigamo vutto bhagavatā pariyāyena.


pli: Tatrāpatthi sambādho.


pli: Kiñca tattha sambādho?


pli: Yadeva tattha vitakkavicārā aniruddhā honti, ayamettha sambādho.


pli: Puna caparaṁ, āvuso, bhikkhu vitakkavicārānaṁ vūpasamā …pe… dutiyaṁ jhānaṁ upasampajja viharati.


pli: Yadeva tattha pīti aniruddhā hoti, ayamettha sambādho.


pli: Puna caparaṁ, āvuso, bhikkhu pītiyā ca virāgā …pe… tatiyaṁ jhānaṁ upasampajja viharati.


pli: Yadeva tattha upekkhāsukhaṁ aniruddhaṁ hoti, ayamettha sambādho.


pli: Puna caparaṁ, āvuso, bhikkhu sukhassa ca pahānā …pe… catutthaṁ jhānaṁ upasampajja viharati.


pli: Yadeva tattha rūpasaññā aniruddhā hoti, ayamettha sambādho.


pli: Puna caparaṁ, āvuso, bhikkhu sabbaso rūpasaññānaṁ samatikkamā paṭighasaññānaṁ atthaṅgamā nānattasaññānaṁ amanasikārā ‘ananto ākāso’ti ākāsānañcāyatanaṁ upasampajja viharati.


pli: Yadeva tattha ākāsānañcāyatanasaññā aniruddhā hoti, ayamettha sambādho.


pli: Puna caparaṁ, āvuso, bhikkhu sabbaso ākāsānañcāyatanaṁ samatikkamma ‘anantaṁ viññāṇan’ti viññāṇañcāyatanaṁ upasampajja viharati.


pli: Yadeva tattha viññāṇañcāyatanasaññā aniruddhā hoti, ayamettha sambādho.


pli: Puna caparaṁ, āvuso, bhikkhu sabbaso viññāṇañcāyatanaṁ samatikkamma ‘natthi kiñcī’ti ākiñcaññāyatanaṁ upasampajja viharati.


pli: Yadeva tattha ākiñcaññāyatanasaññā aniruddhā hoti, ayamettha sambādho.


pli: Puna caparaṁ, āvuso, bhikkhu sabbaso ākiñcaññāyatanaṁ samatikkamma nevasaññānāsaññāyatanaṁ upasampajja viharati.


pli: Ettāvatāpi kho, āvuso, sambādhe okāsādhigamo vutto bhagavatā pariyāyena.


pli: Tatrāpatthi sambādho.


pli: Kiñca tattha sambādho?


pli: Yadeva tattha nevasaññānāsaññāyatanasaññā aniruddhā hoti, ayamettha sambādho.


pli: Puna caparaṁ, āvuso, bhikkhu sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharati, paññāya cassa disvā āsavā parikkhīṇā honti.


pli: Ettāvatāpi kho, āvuso, sambādhe okāsādhigamo vutto bhagavatā nippariyāyenā”ti.


pli: Paṭhamaṁ.


title_pli: Aṅguttara Nikāya 9.43 5. Sāmaññavagga

pli: Aṅguttara Nikāya 9.43


pli: 5. Sāmaññavagga


pli: Kāyasakkhīsutta


pli: “‘Kāyasakkhī, kāyasakkhī’ti, āvuso, vuccati.


pli: Kittāvatā nu kho, āvuso, kāyasakkhī vutto bhagavatā”ti?


pli: Idhāvuso, bhikkhu vivicceva kāmehi …pe… paṭhamaṁ jhānaṁ upasampajja viharati.


pli: Yathā yathā ca tadāyatanaṁ tathā tathā naṁ kāyena phusitvā viharati.


pli: Ettāvatāpi kho, āvuso, kāyasakkhī vutto bhagavatā pariyāyena.


pli: Puna caparaṁ, āvuso, bhikkhu vitakkavicārānaṁ vūpasamā …pe… dutiyaṁ jhānaṁ …


pli: tatiyaṁ jhānaṁ …


pli: catutthaṁ jhānaṁ upasampajja viharati.


pli: Puna caparaṁ, āvuso, bhikkhu sabbaso rūpasaññānaṁ samatikkamā paṭighasaññānaṁ atthaṅgamā nānattasaññānaṁ amanasikārā ‘ananto ākāso’ti ākāsānañcāyatanaṁ upasampajja viharati.


pli: Ettāvatāpi kho, āvuso, kāyasakkhī vutto bhagavatā pariyāyena …pe….


pli: Ettāvatāpi kho, āvuso, kāyasakkhī vutto bhagavatā nippariyāyenā”ti.


pli: Dutiyaṁ.


title_pli: Aṅguttara Nikāya 9.44 5. Sāmaññavagga

pli: Aṅguttara Nikāya 9.44


pli: Paññāvimuttasutta


pli: “‘Paññāvimutto, paññāvimutto’ti, āvuso, vuccati.


pli: Kittāvatā nu kho, āvuso, paññāvimutto vutto bhagavatā”ti?


pli: “Idhāvuso, bhikkhu vivicceva kāmehi …pe… paṭhamaṁ jhānaṁ upasampajja viharati,


pli: paññāya ca naṁ pajānāti.


pli: Ettāvatāpi kho, āvuso, paññāvimutto vutto bhagavatā pariyāyena …pe….


pli: Puna caparaṁ, āvuso, bhikkhu sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharati, paññāya cassa disvā āsavā parikkhīṇā honti,


pli: Ettāvatāpi kho, āvuso, paññāvimutto vutto bhagavatā nippariyāyenā”ti.


pli: Tatiyaṁ.


title_pli: Aṅguttara Nikāya 9.45 5. Sāmaññavagga

pli: Aṅguttara Nikāya 9.45


pli: 5. Sāmaññavagga


pli: Ubhatobhāgavimuttasutta


pli: “‘Ubhatobhāgavimutto, ubhatobhāgavimutto’ti, āvuso, vuccati.


pli: Kittāvatā nu kho, āvuso, ubhatobhāgavimutto vutto bhagavatā”ti?


pli: “Idhāvuso, bhikkhu vivicceva kāmehi …pe… paṭhamaṁ jhānaṁ upasampajja viharati.


pli: Yathā yathā ca tadāyatanaṁ tathā tathā naṁ kāyena phusitvā viharati, paññāya ca naṁ pajānāti.


pli: Ettāvatāpi kho, āvuso, ubhatobhāgavimutto vutto bhagavatā pariyāyena …pe….


pli: Puna caparaṁ, āvuso, bhikkhu sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharati, paññāya cassa disvā āsavā parikkhīṇā honti.


pli: Ettāvatāpi kho, āvuso, ubhatobhāgavimutto vutto bhagavatā nippariyāyenā”ti.


pli: Catutthaṁ.


title_pli: Aṅguttara Nikāya 9.46 5. Sāmaññavagga

pli: Aṅguttara Nikāya 9.46


pli: Sandiṭṭhikadhammasutta


pli: “‘Sandiṭṭhiko dhammo, sandiṭṭhiko dhammo’ti, āvuso, vuccati.


pli: Kittāvatā nu kho, āvuso, sandiṭṭhiko dhammo vutto bhagavatā”ti?


pli: Ettāvatāpi kho, āvuso, sandiṭṭhiko dhammo vutto bhagavatā pariyāyena …pe….


pli: Ettāvatāpi kho, āvuso, sandiṭṭhiko dhammo vutto bhagavatā nippariyāyenā”ti.


pli: Pañcamaṁ.


title_pli: Aṅguttara Nikāya 9.47 5. Sāmaññavagga

pli: Aṅguttara Nikāya 9.47


pli: 5. Sāmaññavagga


pli: Sandiṭṭhikanibbānasutta


pli: “‘Sandiṭṭhikaṁ nibbānaṁ, sandiṭṭhikaṁ nibbānan’ti, āvuso, vuccati.


pli: Kittāvatā nu kho, āvuso, sandiṭṭhikaṁ nibbānaṁ vuttaṁ bhagavatā”ti?


pli: “Idhāvuso, bhikkhu vivicceva kāmehi …pe… paṭhamaṁ jhānaṁ upasampajja viharati.


pli: Ettāvatāpi kho, āvuso, sandiṭṭhikaṁ nibbānaṁ vuttaṁ bhagavatā pariyāyena …pe….


pli: Puna caparaṁ, āvuso, bhikkhu sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharati, paññāya cassa disvā āsavā parikkhīṇā honti.


pli: Ettāvatāpi kho, āvuso, sandiṭṭhikaṁ nibbānaṁ vuttaṁ bhagavatā nippariyāyenā”ti.


pli: Chaṭṭhaṁ.


title_pli: Aṅguttara Nikāya 9.48 5. Sāmaññavagga

pli: Aṅguttara Nikāya 9.48


pli: Nibbānasutta


pli: “‘Nibbānaṁ, nibbānan’ti, āvuso, vuccati …pe….


pli: Sattamaṁ.


title_pli: Aṅguttara Nikāya 9.49 5. Sāmaññavagga

pli: Aṅguttara Nikāya 9.49


pli: Parinibbānasutta


pli: “‘Parinibbānaṁ, parinibbānan’ti …pe….


pli: Aṭṭhamaṁ.


title_pli: Aṅguttara Nikāya 9.5 1. Sambodhivagga

pli: Aṅguttara Nikāya 9.5


pli: 1. Sambodhivagga


pli: Balasutta


pli: “Cattārimāni, bhikkhave, balāni.


pli: Katamāni cattāri?


pli: Paññābalaṁ, vīriyabalaṁ, anavajjabalaṁ, saṅgāhabalaṁ.


pli: Katamañca, bhikkhave, paññābalaṁ?


pli: Ye dhammā kusalā kusalasaṅkhātā ye dhammā akusalā akusalasaṅkhātā ye dhammā sāvajjā sāvajjasaṅkhātā ye dhammā anavajjā anavajjasaṅkhātā ye dhammā kaṇhā kaṇhasaṅkhātā ye dhammā sukkā sukkasaṅkhātā ye dhammā sevitabbā sevitabbasaṅkhātā ye dhammā asevitabbā asevitabbasaṅkhātā ye dhammā nālamariyā nālamariyasaṅkhātā ye dhammā alamariyā alamariyasaṅkhātā, tyassa dhammā paññāya vodiṭṭhā honti vocaritā.


pli: Idaṁ vuccati, bhikkhave, paññābalaṁ.


pli: Katamañca, bhikkhave, vīriyabalaṁ?


pli: Ye dhammā akusalā akusalasaṅkhātā ye dhammā sāvajjā sāvajjasaṅkhātā ye dhammā kaṇhā kaṇhasaṅkhātā ye dhammā asevitabbā asevitabbasaṅkhātā ye dhammā nālamariyā nālamariyasaṅkhātā, tesaṁ dhammānaṁ pahānāya chandaṁ janeti vāyamati vīriyaṁ ārabhati cittaṁ paggaṇhāti padahati.


pli: Ye dhammā kusalā kusalasaṅkhātā ye dhammā anavajjā anavajjasaṅkhātā ye dhammā sukkā sukkasaṅkhātā ye dhammā sevitabbā sevitabbasaṅkhātā ye dhammā alamariyā alamariyasaṅkhātā, tesaṁ dhammānaṁ paṭilābhāya chandaṁ janeti vāyamati vīriyaṁ ārabhati cittaṁ paggaṇhāti padahati.


pli: Idaṁ vuccati, bhikkhave, vīriyabalaṁ.


pli: Katamañca, bhikkhave, anavajjabalaṁ?


pli: Idha, bhikkhave, ariyasāvako anavajjena kāyakammena samannāgato hoti, anavajjena vacīkammena samannāgato hoti, anavajjena manokammena samannāgato hoti.


pli: Idaṁ vuccati, bhikkhave, anavajjabalaṁ.


pli: Katamañca, bhikkhave, saṅgāhabalaṁ?


pli: dānaṁ, peyyavajjaṁ, atthacariyā, samānattatā.


pli: Etadaggaṁ, bhikkhave, dānānaṁ yadidaṁ dhammadānaṁ.


pli: Etadaggaṁ, bhikkhave, peyyavajjānaṁ yadidaṁ atthikassa ohitasotassa punappunaṁ dhammaṁ deseti.


pli: Etadaggaṁ, bhikkhave, atthacariyānaṁ yadidaṁ assaddhaṁ saddhāsampadāya samādapeti niveseti patiṭṭhāpeti, dussīlaṁ sīlasampadāya … macchariṁ cāgasampadāya … duppaññaṁ paññāsampadāya samādapeti niveseti patiṭṭhāpeti.


pli: Etadaggaṁ, bhikkhave, samānattatānaṁ yadidaṁ sotāpanno sotāpannassa samānatto, sakadāgāmī sakadāgāmissa samānatto, anāgāmī anāgāmissa samānatto, arahā arahato samānatto.


pli: Idaṁ vuccati, bhikkhave, saṅgāhabalaṁ.


pli: Imāni kho, bhikkhave, cattāri balāni.


pli: Imehi kho, bhikkhave, catūhi balehi samannāgato ariyasāvako pañca bhayāni samatikkanto hoti.


pli: Katamāni pañca?


pli: Ājīvikabhayaṁ, asilokabhayaṁ, parisasārajjabhayaṁ, maraṇabhayaṁ, duggatibhayaṁ.


pli: Sa kho so, bhikkhave, ariyasāvako iti paṭisañcikkhati:


pli: ‘nāhaṁ ājīvikabhayassa bhāyāmi.


pli: Kissāhaṁ ājīvikabhayassa bhāyissāmi?


pli: Atthi me cattāri balāni—


pli: paññābalaṁ, vīriyabalaṁ, anavajjabalaṁ, saṅgāhabalaṁ.


pli: Duppañño kho ājīvikabhayassa bhāyeyya.


pli: Kusīto ājīvikabhayassa bhāyeyya.


pli: Asaṅgāhako ājīvikabhayassa bhāyeyya.


pli: Nāhaṁ asilokabhayassa bhāyāmi …pe…


pli: nāhaṁ parisasārajjabhayassa bhāyāmi …pe…


pli: nāhaṁ maraṇabhayassa bhāyāmi …pe…


pli: nāhaṁ duggatibhayassa bhāyāmi.


pli: Kissāhaṁ duggatibhayassa bhāyissāmi?


pli: Duppañño kho duggatibhayassa bhāyeyya.


pli: Kusīto duggatibhayassa bhāyeyya.


pli: Asaṅgāhako duggatibhayassa bhāyeyya’.


pli: Imehi kho, bhikkhave, catūhi balehi samannāgato ariyasāvako imāni pañca bhayāni samatikkanto hotī”ti.


pli: Pañcamaṁ.


title_pli: Aṅguttara Nikāya 9.50 5. Sāmaññavagga

pli: Aṅguttara Nikāya 9.50


pli: 5. Sāmaññavagga


pli: Tadaṅganibbānasutta


pli: “‘Tadaṅganibbānaṁ, tadaṅganibbānan’ti, āvuso, vuccati …pe….


pli: Navamaṁ.


title_pli: Aṅguttara Nikāya 9.51 5. Sāmaññavagga

pli: Aṅguttara Nikāya 9.51


pli: Diṭṭhadhammanibbānasutta


pli: “‘Diṭṭhadhammanibbānaṁ diṭṭhadhammanibbānan’ti, āvuso, vuccati.


pli: Kittāvatā nu kho, āvuso, diṭṭhadhammanibbānaṁ vuttaṁ bhagavatā”ti?


pli: “Idhāvuso, bhikkhu vivicceva kāmehi …pe… paṭhamaṁ jhānaṁ upasampajja viharati.


pli: Ettāvatāpi kho, āvuso, diṭṭhadhammanibbānaṁ vuttaṁ bhagavatā pariyāyena …pe….


pli: Puna caparaṁ, āvuso, bhikkhu sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharati, paññāya cassa disvā āsavā parikkhīṇā honti.


pli: Ettāvatāpi kho, āvuso, diṭṭhadhammanibbānaṁ vuttaṁ bhagavatā nippariyāyenā”ti.


pli: Dasamaṁ.


pli: Sāmaññavaggo pañcamo.


pli: Tassuddānaṁ


pli: Sambādho kāyasakkhī paññā,


pli: Ubhatobhāgo sandiṭṭhikā dve;


pli: Nibbānaṁ parinibbānaṁ,


pli: Tadaṅgadiṭṭhadhammikena cāti.


pli: Paṭhamo paṇṇāsako samatto.


title_pli: Aṅguttara Nikāya 9.52 6. Khemavagga

pli: Aṅguttara Nikāya 9.52


pli: 6. Khemavagga


pli: Khemasutta


pli: “‘Khemaṁ, kheman’ti, āvuso, vuccati.


pli: Kittāvatā nu kho, āvuso, khemaṁ vuttaṁ bhagavatā”ti?


pli: “Idhāvuso, bhikkhu vivicceva kāmehi …pe… paṭhamaṁ jhānaṁ upasampajja viharati.


pli: Ettāvatāpi kho, āvuso, khemaṁ vuttaṁ bhagavatā pariyāyena …pe….


pli: Puna caparaṁ, āvuso, bhikkhu sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharati, paññāya cassa disvā āsavā parikkhīṇā honti.


pli: Ettāvatāpi kho, āvuso, khemaṁ vuttaṁ bhagavatā nippariyāyenā”ti.


pli: Paṭhamaṁ.


title_pli: Aṅguttara Nikāya 9.53 6. Khemavagga

pli: Aṅguttara Nikāya 9.53


pli: Khemappattasutta


pli: “‘Khemappatto, khemappatto’ti, āvuso, vuccati ….


pli: Dutiyaṁ.


title_pli: Aṅguttara Nikāya 9.54 6. Khemavagga

pli: Aṅguttara Nikāya 9.54


pli: Amatasutta


pli: “‘Amataṁ, amatan’ti, āvuso, vuccati ….


pli: Tatiyaṁ.


title_pli: Aṅguttara Nikāya 9.55 6. Khemavagga

pli: Aṅguttara Nikāya 9.55


pli: 6. Khemavagga


pli: Amatappattasutta


pli: “‘Amatappatto, amatappatto’ti, āvuso, vuccati ….


pli: Catutthaṁ.


title_pli: Aṅguttara Nikāya 9.56 6. Khemavagga

pli: Aṅguttara Nikāya 9.56


pli: Abhayasutta


pli: “‘Abhayaṁ, abhayan’ti, āvuso, vuccati ….


pli: Pañcamaṁ.


title_pli: Aṅguttara Nikāya 9.57 6. Khemavagga

pli: Aṅguttara Nikāya 9.57


pli: Abhayappattasutta


pli: “‘Abhayappatto, abhayappatto’ti, āvuso, vuccati ….


pli: Chaṭṭhaṁ.


title_pli: Aṅguttara Nikāya 9.58 6. Khemavagga

pli: Aṅguttara Nikāya 9.58


pli: Passaddhisutta


pli: “‘Passaddhi, passaddhī’ti, āvuso, vuccati ….


pli: Sattamaṁ.


title_pli: Aṅguttara Nikāya 9.59 6. Khemavagga

pli: Aṅguttara Nikāya 9.59


pli: 6. Khemavagga


pli: Anupubbapassaddhisutta


pli: “‘Anupubbapassaddhi, anupubbapassaddhī’ti, āvuso, vuccati ….


pli: Aṭṭhamaṁ.


title_pli: Aṅguttara Nikāya 9.6 1. Sambodhivagga

pli: Aṅguttara Nikāya 9.6


pli: 1. Sambodhivagga


pli: Sevanāsutta


pli: Tatra kho āyasmā sāriputto bhikkhū āmantesi …pe… āyasmā sāriputto etadavoca:


pli: “Puggalopi, āvuso, duvidhena veditabbo—


pli: sevitabbopi asevitabbopi.


pli: Cīvarampi, āvuso, duvidhena veditabbaṁ—


pli: sevitabbampi asevitabbampi.


pli: Piṇḍapātopi, āvuso, duvidhena veditabbo—


pli: Senāsanampi, āvuso, duvidhena veditabbaṁ—


pli: Gāmanigamopi, āvuso, duvidhena veditabbo—


pli: Janapadapadesopi, āvuso, duvidhena veditabbo—


pli: ‘Puggalopi, āvuso, duvidhena veditabbo—


pli: sevitabbopi asevitabbopī’ti,


pli: iti kho panetaṁ vuttaṁ. Kiñcetaṁ paṭicca vuttaṁ?


pli: Tattha yaṁ jaññā puggalaṁ:


pli: ‘imaṁ kho me puggalaṁ sevato akusalā dhammā abhivaḍḍhanti, kusalā dhammā parihāyanti;


pli: ye ca kho me pabbajitena jīvitaparikkhārā samudānetabbā cīvarapiṇḍapātasenāsanagilānapaccayabhesajjaparikkhārā te ca kasirena samudāgacchanti;


pli: yassa camhi atthāya agārasmā anagāriyaṁ pabbajito so ca me sāmaññattho na bhāvanāpāripūriṁ gacchatī’ti, tenāvuso, puggalena so puggalo rattibhāgaṁ vā divasabhāgaṁ vā saṅkhāpi anāpucchā pakkamitabbaṁ nānubandhitabbo.


pli: ye ca kho me pabbajitena jīvitaparikkhārā samudānetabbā cīvarapiṇḍapātasenāsanagilānapaccayabhesajjaparikkhārā te ca appakasirena samudāgacchanti;


pli: yassa camhi atthāya agārasmā anagāriyaṁ pabbajito so ca me sāmaññattho na bhāvanāpāripūriṁ gacchatī’ti, tenāvuso, puggalena so puggalo saṅkhāpi anāpucchā pakkamitabbaṁ nānubandhitabbo.


pli: ‘imaṁ kho me puggalaṁ sevato akusalā dhammā parihāyanti, kusalā dhammā abhivaḍḍhanti;


pli: yassa camhi atthāya agārasmā anagāriyaṁ pabbajito so ca me sāmaññattho bhāvanāpāripūriṁ gacchatī’ti, tenāvuso, puggalena so puggalo saṅkhāpi anubandhitabbo na pakkamitabbaṁ.


pli: yassa camhi atthāya agārasmā anagāriyaṁ pabbajito so ca me sāmaññattho bhāvanāpāripūriṁ gacchatī’ti, tenāvuso, puggalena so puggalo yāvajīvaṁ anubandhitabbo na pakkamitabbaṁ api panujjamānena.


pli: iti yaṁ taṁ vuttaṁ, idametaṁ paṭicca vuttaṁ.


pli: ‘Cīvarampi, āvuso, duvidhena veditabbaṁ—


pli: sevitabbampi asevitabbampī’ti,


pli: Tattha yaṁ jaññā cīvaraṁ:


pli: ‘idaṁ kho me cīvaraṁ sevato akusalā dhammā abhivaḍḍhanti, kusalā dhammā parihāyantī’ti, evarūpaṁ cīvaraṁ na sevitabbaṁ.


pli: ‘idaṁ kho me cīvaraṁ sevato akusalā dhammā parihāyanti, kusalā dhammā abhivaḍḍhantī’ti, evarūpaṁ cīvaraṁ sevitabbaṁ.


pli: ‘Piṇḍapātopi, āvuso, duvidhena veditabbo—


pli: sevitabbopi asevitabbopī’ti,


pli: iti kho panetaṁ vuttaṁ. Kiñcetaṁ paṭicca vuttaṁ?


pli: Tattha yaṁ jaññā piṇḍapātaṁ:


pli: ‘imaṁ kho me piṇḍapātaṁ sevato akusalā dhammā abhivaḍḍhanti, kusalā dhammā parihāyantī’ti, evarūpo piṇḍapāto na sevitabbo.


pli: ‘imaṁ kho me piṇḍapātaṁ sevato akusalā dhammā parihāyanti, kusalā dhammā abhivaḍḍhantī’ti, evarūpo piṇḍapāto sevitabbo.


pli: ‘Senāsanampi, āvuso, duvidhena veditabbaṁ—


pli: Tattha yaṁ jaññā senāsanaṁ:


pli: ‘idaṁ kho me senāsanaṁ sevato akusalā dhammā abhivaḍḍhanti, kusalā dhammā parihāyantī’ti, evarūpaṁ senāsanaṁ na sevitabbaṁ.


pli: ‘idaṁ kho me senāsanaṁ sevato akusalā dhammā parihāyanti, kusalā dhammā abhivaḍḍhantī’ti, evarūpaṁ senāsanaṁ sevitabbaṁ.


pli: ‘Gāmanigamopi, āvuso, duvidhena veditabbo—


pli: Tattha yaṁ jaññā gāmanigamaṁ:


pli: ‘imaṁ kho me gāmanigamaṁ sevato akusalā dhammā abhivaḍḍhanti, kusalā dhammā parihāyantī’ti, evarūpo gāmanigamo na sevitabbo.


pli: ‘imaṁ kho me gāmanigamaṁ sevato akusalā dhammā parihāyanti, kusalā dhammā abhivaḍḍhantī’ti, evarūpo gāmanigamo sevitabbo.


pli: iti yaṁ taṁ vuttaṁ, idametaṁ paṭicca vuttaṁ.


pli: ‘Janapadapadesopi, āvuso, duvidhena veditabbo—


pli: Tattha yaṁ jaññā janapadapadesaṁ:


pli: ‘imaṁ kho me janapadapadesaṁ sevato akusalā dhammā abhivaḍḍhanti, kusalā dhammā parihāyantī’ti, evarūpo janapadapadeso na sevitabbo.


pli: ‘imaṁ kho me janapadapadesaṁ sevato akusalā dhammā parihāyanti, kusalā dhammā abhivaḍḍhantī’ti, evarūpo janapadapadeso sevitabbo.


pli: sevitabbopi asevitabbopī’ti,


pli: iti yaṁ taṁ vuttaṁ, idametaṁ paṭicca vuttan”ti.


pli: Chaṭṭhaṁ.


title_pli: Aṅguttara Nikāya 9.60 6. Khemavagga

pli: Aṅguttara Nikāya 9.60


pli: 6. Khemavagga


pli: Nirodhasutta


pli: “‘Nirodho, nirodho’ti, āvuso, vuccati ….


pli: Navamaṁ.


title_pli: Aṅguttara Nikāya 9.61 6. Khemavagga

pli: Aṅguttara Nikāya 9.61


pli: Anupubbanirodhasutta


pli: “‘Anupubbanirodho, anupubbanirodho’ti, āvuso, vuccati.


pli: Kittāvatā nu kho, āvuso, anupubbanirodho vutto bhagavatā”ti?


pli: “Idhāvuso, bhikkhu vivicceva kāmehi …pe… paṭhamaṁ jhānaṁ upasampajja viharati.


pli: Ettāvatāpi kho, āvuso, anupubbanirodho vutto bhagavatā pariyāyena …pe….


pli: Puna caparaṁ, āvuso, bhikkhu sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharati, paññāya cassa disvā āsavā parikkhīṇā honti.


pli: Ettāvatāpi kho, āvuso, anupubbanirodho vutto bhagavatā nippariyāyenā”ti.


pli: Dasamaṁ.


title_pli: Aṅguttara Nikāya 9.62 6. Khemavagga

pli: Aṅguttara Nikāya 9.62


pli: Abhabbasutta


pli: “Nava, bhikkhave, dhamme appahāya abhabbo arahattaṁ sacchikātuṁ.


pli: Katame nava?


pli: Rāgaṁ, dosaṁ, mohaṁ, kodhaṁ, upanāhaṁ, makkhaṁ, paḷāsaṁ, issaṁ, macchariyaṁ—


pli: ime kho, bhikkhave, nava dhamme appahāya abhabbo arahattaṁ sacchikātuṁ.


pli: Nava, bhikkhave, dhamme pahāya bhabbo arahattaṁ sacchikātuṁ.


pli: ime kho, bhikkhave, nava dhamme pahāya bhabbo arahattaṁ sacchikātun”ti.


pli: Ekādasamaṁ.


pli: Khemavaggo paṭhamo.


pli: Tassuddānaṁ


pli: Khemo ca amatañceva,


pli: Abhayaṁ passaddhiyena ca;


pli: Nirodho anupubbo ca,


pli: Dhammaṁ pahāya bhabbena cāti.


title_pli: Aṅguttara Nikāya 9.63 7. Satipaṭṭhānavagga

pli: Aṅguttara Nikāya 9.63


pli: 7. Satipaṭṭhānavagga


pli: Sikkhādubbalyasutta


pli: Katamāni pañca?


pli: Pāṇātipāto, adinnādānaṁ, kāmesumicchācāro, musāvādo, surāmerayamajjapamādaṭṭhānaṁ—


pli: imāni kho, bhikkhave, pañca sikkhādubbalyāni.


pli: Imesaṁ kho, bhikkhave, pañcannaṁ sikkhādubbalyānaṁ pahānāya cattāro satipaṭṭhānā bhāvetabbā.


pli: Katame cattāro?


pli: Idha, bhikkhave, bhikkhu kāye kāyānupassī viharati ātāpī sampajāno satimā vineyya loke abhijjhādomanassaṁ;


pli: vedanāsu …pe…


pli: citte …


pli: dhammesu dhammānupassī viharati ātāpī sampajāno satimā vineyya loke abhijjhādomanassaṁ.


pli: Imesaṁ kho, bhikkhave, pañcannaṁ sikkhādubbalyānaṁ pahānāya ime cattāro satipaṭṭhānā bhāvetabbā”ti.


pli: Paṭhamaṁ.


title_pli: Aṅguttara Nikāya 9.64 7. Satipaṭṭhānavagga

pli: Aṅguttara Nikāya 9.64


pli: Nīvaraṇasutta


pli: “Pañcimāni, bhikkhave, nīvaraṇāni.


pli: Kāmacchandanīvaraṇaṁ, byāpādanīvaraṇaṁ, thinamiddhanīvaraṇaṁ, uddhaccakukkuccanīvaraṇaṁ, vicikicchānīvaraṇaṁ—


pli: imāni kho, bhikkhave, pañca nīvaraṇāni.


pli: Imesaṁ kho, bhikkhave, pañcannaṁ nīvaraṇānaṁ pahānāya cattāro satipaṭṭhānā bhāvetabbā.


pli: Imesaṁ kho, bhikkhave, pañcannaṁ nīvaraṇānaṁ pahānāya ime cattāro satipaṭṭhānā bhāvetabbā”ti.


pli: Dutiyaṁ.


title_pli: Aṅguttara Nikāya 9.65 7. Satipaṭṭhānavagga

pli: Aṅguttara Nikāya 9.65


pli: 7. Satipaṭṭhānavagga


pli: Kāmaguṇasutta


pli: “Pañcime, bhikkhave, kāmaguṇā.


pli: Katame pañca?


pli: Cakkhuviññeyyā rūpā iṭṭhā kantā manāpā piyarūpā kāmūpasaṁhitā rajanīyā,


pli: sotaviññeyyā saddā …pe…


pli: ghānaviññeyyā gandhā …


pli: jivhāviññeyyā rasā …


pli: kāyaviññeyyā phoṭṭhabbā iṭṭhā kantā manāpā piyarūpā kāmūpasaṁhitā rajanīyā.


pli: Ime kho, bhikkhave, pañca kāmaguṇā.


pli: Imesaṁ kho, bhikkhave, pañcannaṁ kāmaguṇānaṁ pahānāya …pe… ime cattāro satipaṭṭhānā bhāvetabbā”ti.


pli: Tatiyaṁ.


title_pli: Aṅguttara Nikāya 9.66 7. Satipaṭṭhānavagga

pli: Aṅguttara Nikāya 9.66


pli: Upādānakkhandhasutta


pli: “Pañcime, bhikkhave, upādānakkhandhā.


pli: Rūpupādānakkhandho, vedanupādānakkhandho, saññupādānakkhandho, saṅkhārupādānakkhandho, viññāṇupādānakkhandho—


pli: ime kho, bhikkhave, pañcupādānakkhandhā.


pli: Imesaṁ kho, bhikkhave, pañcannaṁ upādānakkhandhānaṁ pahānāya …pe… ime cattāro satipaṭṭhānā bhāvetabbā”ti.


pli: Catutthaṁ.


title_pli: Aṅguttara Nikāya 9.67 7. Satipaṭṭhānavagga

pli: Aṅguttara Nikāya 9.67


pli: 7. Satipaṭṭhānavagga


pli: Orambhāgiyasutta


pli: “Pañcimāni, bhikkhave, orambhāgiyāni saṁyojanāni.


pli: Katamāni pañca?


pli: Sakkāyadiṭṭhi, vicikicchā, sīlabbataparāmāso, kāmacchando, byāpādo—


pli: imāni kho, bhikkhave, pañcorambhāgiyāni saṁyojanāni.


pli: Imesaṁ kho, bhikkhave, pañcannaṁ orambhāgiyānaṁ saṁyojanānaṁ pahānāya …pe… ime cattāro satipaṭṭhānā bhāvetabbā”ti.


pli: Pañcamaṁ.


title_pli: Aṅguttara Nikāya 9.68 7. Satipaṭṭhānavagga

pli: Aṅguttara Nikāya 9.68


pli: Gatisutta


pli: “Pañcimā, bhikkhave, gatiyo.


pli: Katamā pañca?


pli: Nirayo, tiracchānayoni, pettivisayo, manussā, devā—


pli: imā kho, bhikkhave, pañca gatiyo.


pli: Imāsaṁ kho, bhikkhave, pañcannaṁ gatīnaṁ pahānāya …pe… ime cattāro satipaṭṭhānā bhāvetabbā”ti.


pli: Chaṭṭhaṁ.


title_pli: Aṅguttara Nikāya 9.69 7. Satipaṭṭhānavagga

pli: Aṅguttara Nikāya 9.69


pli: 7. Satipaṭṭhānavagga


pli: Macchariyasutta


pli: “Pañcimāni, bhikkhave, macchariyāni.


pli: Katamāni pañca?


pli: Āvāsamacchariyaṁ, kulamacchariyaṁ, lābhamacchariyaṁ, vaṇṇamacchariyaṁ, dhammamacchariyaṁ—


pli: imāni kho, bhikkhave, pañca macchariyāni.


pli: Imesaṁ kho, bhikkhave, pañcannaṁ macchariyānaṁ pahānāya …pe… ime cattāro satipaṭṭhānā bhāvetabbā”ti.


pli: Sattamaṁ.


title_pli: Aṅguttara Nikāya 9.7 1. Sambodhivagga

pli: Aṅguttara Nikāya 9.7


pli: 1. Sambodhivagga


pli: Sutavāsutta


pli: Ekaṁ samayaṁ bhagavā rājagahe viharati gijjhakūṭe pabbate.


pli: Atha kho sutavā paribbājako yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho sutavā paribbājako bhagavantaṁ etadavoca:


pli: “Ekamidāhaṁ, bhante, samayaṁ bhagavā idheva rājagahe viharāmi giribbaje.


pli: Tatra me, bhante, bhagavato sammukhā sutaṁ sammukhā paṭiggahitaṁ:


pli: ‘yo so, sutavā, bhikkhu arahaṁ khīṇāsavo vusitavā katakaraṇīyo ohitabhāro anuppattasadattho parikkhīṇabhavasaṁyojano sammadaññāvimutto, abhabbo so pañca ṭhānāni ajjhācarituṁ—


pli: abhabbo khīṇāsavo bhikkhu sañcicca pāṇaṁ jīvitā voropetuṁ, abhabbo khīṇāsavo bhikkhu adinnaṁ theyyasaṅkhātaṁ ādātuṁ, abhabbo khīṇāsavo bhikkhu methunaṁ dhammaṁ paṭisevituṁ, abhabbo khīṇāsavo bhikkhu sampajānamusā bhāsituṁ, abhabbo khīṇāsavo bhikkhu sannidhikārakaṁ kāme paribhuñjituṁ seyyathāpi pubbe agāriyabhūto’ti.


pli: Kacci metaṁ, bhante, bhagavato sussutaṁ suggahitaṁ sumanasikataṁ sūpadhāritan”ti?


pli: “Taggha te etaṁ, sutavā, sussutaṁ suggahitaṁ sumanasikataṁ sūpadhāritaṁ.


pli: Pubbe cāhaṁ, sutavā, etarahi ca evaṁ vadāmi:


pli: ‘yo so bhikkhu arahaṁ khīṇāsavo vusitavā katakaraṇīyo ohitabhāro anuppattasadattho parikkhīṇabhavasaṁyojano sammadaññāvimutto, abhabbo so nava ṭhānāni ajjhācarituṁ—


pli: abhabbo khīṇāsavo bhikkhu sañcicca pāṇaṁ jīvitā voropetuṁ, abhabbo khīṇāsavo bhikkhu adinnaṁ theyyasaṅkhātaṁ ādātuṁ, abhabbo khīṇāsavo bhikkhu methunaṁ dhammaṁ paṭisevituṁ, abhabbo khīṇāsavo bhikkhu sampajānamusā bhāsituṁ, abhabbo khīṇāsavo bhikkhu sannidhikārakaṁ kāme paribhuñjituṁ seyyathāpi pubbe agāriyabhūto, abhabbo khīṇāsavo bhikkhu chandāgatiṁ gantuṁ, abhabbo khīṇāsavo bhikkhu dosāgatiṁ gantuṁ, abhabbo khīṇāsavo bhikkhu mohāgatiṁ gantuṁ, abhabbo khīṇāsavo bhikkhu bhayāgatiṁ gantuṁ’.


pli: ‘yo so bhikkhu arahaṁ khīṇāsavo vusitavā katakaraṇīyo ohitabhāro anuppattasadattho parikkhīṇabhavasaṁyojano sammadaññāvimutto, abhabbo so imāni nava ṭhānāni ajjhācaritun’”ti.


pli: Sattamaṁ.


title_pli: Aṅguttara Nikāya 9.70 7. Satipaṭṭhānavagga

pli: Aṅguttara Nikāya 9.70


pli: 7. Satipaṭṭhānavagga


pli: Uddhambhāgiyasutta


pli: “Pañcimāni, bhikkhave, uddhambhāgiyāni saṁyojanāni.


pli: Katamāni pañca?


pli: Rūparāgo, arūparāgo, māno, uddhaccaṁ, avijjā—


pli: imāni kho, bhikkhave, pañcuddhambhāgiyāni saṁyojanāni.


pli: Imesaṁ kho, bhikkhave, pañcannaṁ uddhambhāgiyānaṁ saṁyojanānaṁ pahānāya …pe… ime cattāro satipaṭṭhānā bhāvetabbā”ti.


pli: Aṭṭhamaṁ.


title_pli: Aṅguttara Nikāya 9.71 7. Satipaṭṭhānavagga

pli: Aṅguttara Nikāya 9.71


pli: Cetokhilasutta


pli: “Pañcime, bhikkhave, cetokhilā.


pli: Katame pañca?


pli: Idha, bhikkhave, bhikkhu satthari kaṅkhati vicikicchati nādhimuccati na sampasīdati.


pli: Yo so, bhikkhave, bhikkhu satthari kaṅkhati vicikicchati nādhimuccati na sampasīdati, tassa cittaṁ na namati ātappāya anuyogāya sātaccāya padhānāya.


pli: Yassa cittaṁ na namati ātappāya anuyogāya sātaccāya padhānāya, ayaṁ paṭhamo cetokhilo.


pli: Puna caparaṁ, bhikkhave, bhikkhu dhamme kaṅkhati …pe…


pli: saṅghe kaṅkhati …


pli: sikkhāya kaṅkhati …


pli: sabrahmacārīsu kupito hoti anattamano āhatacitto khilajāto.


pli: Yo so, bhikkhave, bhikkhu sabrahmacārīsu kupito hoti anattamano āhatacitto khilajāto, tassa cittaṁ na namati ātappāya anuyogāya sātaccāya padhānāya.


pli: Yassa cittaṁ na namati ātappāya anuyogāya sātaccāya padhānāya, ayaṁ pañcamo cetokhilo.


pli: Imesaṁ kho, bhikkhave, pañcannaṁ cetokhilānaṁ pahānāya …pe… ime cattāro satipaṭṭhānā bhāvetabbā”ti.


pli: Navamaṁ.


title_pli: Aṅguttara Nikāya 9.72 7. Satipaṭṭhānavagga

pli: Aṅguttara Nikāya 9.72


pli: 7. Satipaṭṭhānavagga


pli: Cetasovinibandhasutta


pli: “Pañcime, bhikkhave, cetasovinibandhā.


pli: Idha, bhikkhave, bhikkhu kāmesu avītarāgo hoti avigatacchando avigatapemo avigatapipāso avigatapariḷāho avigatataṇho.


pli: Yo so, bhikkhave, bhikkhu kāmesu avītarāgo hoti avigatacchando avigatapemo avigatapipāso avigatapariḷāho avigatataṇho, tassa cittaṁ na namati ātappāya anuyogāya sātaccāya padhānāya.


pli: Yassa cittaṁ na namati ātappāya anuyogāya sātaccāya padhānāya, ayaṁ paṭhamo cetasovinibandho.


pli: Puna caparaṁ, bhikkhave, bhikkhu kāye avītarāgo hoti …pe…


pli: rūpe avītarāgo hoti …


pli: yāvadatthaṁ udarāvadehakaṁ bhuñjitvā seyyasukhaṁ passasukhaṁ middhasukhaṁ anuyutto viharati …


pli: aññataraṁ devanikāyaṁ paṇidhāya brahmacariyaṁ carati: ‘imināhaṁ sīlena vā vatena vā tapena vā brahmacariyena vā devo vā bhavissāmi devaññataro vā’ti.


pli: Yo so, bhikkhave, bhikkhu aññataraṁ devanikāyaṁ paṇidhāya brahmacariyaṁ carati: ‘imināhaṁ sīlena vā vatena vā tapena vā brahmacariyena vā devo vā bhavissāmi devaññataro vā’ti, tassa cittaṁ na namati ātappāya anuyogāya sātaccāya padhānāya.


pli: Yassa cittaṁ na namati ātappāya anuyogāya sātaccāya padhānāya, ayaṁ pañcamo cetasovinibandho.


pli: Ime kho, bhikkhave, pañca cetasovinibandhā.


pli: Imesaṁ kho, bhikkhave, pañcannaṁ cetasovinibandhānaṁ pahānāya cattāro satipaṭṭhānā bhāvetabbā.


pli: Katame cattāro?


pli: Idha, bhikkhave, bhikkhu kāye kāyānupassī viharati ātāpī sampajāno satimā vineyya loke abhijjhādomanassaṁ;


pli: vedanāsu …pe…


pli: citte …


pli: dhammesu dhammānupassī viharati ātāpī sampajāno satimā vineyya loke abhijjhādomanassaṁ.


pli: Imesaṁ kho, bhikkhave, pañcannaṁ cetasovinibandhānaṁ pahānāya ime cattāro satipaṭṭhānā bhāvetabbā”ti.


pli: Dasamaṁ.


pli: Satipaṭṭhānavaggo dutiyo.


pli: Tassuddānaṁ


pli: Sikkhā nīvaraṇākāmā,


pli: Khandhā ca orambhāgiyā gati;


pli: Maccheraṁ uddhambhāgiyā aṭṭhamaṁ,


pli: Cetokhilā vinibandhāti.


title_pli: Aṅguttara Nikāya 9.73 8. Sammappadhānavagga

pli: Aṅguttara Nikāya 9.73


pli: 8. Sammappadhānavagga


pli: Sikkhasutta


pli: Katamāni pañca?


pli: imāni kho, bhikkhave, pañca sikkhādubbalyāni.


pli: Imesaṁ kho, bhikkhave, pañcannaṁ sikkhādubbalyānaṁ pahānāya cattāro sammappadhānā bhāvetabbā.


pli: Katame cattāro?


pli: Idha, bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti vāyamati vīriyaṁ ārabhati cittaṁ paggaṇhāti padahati;


pli: uppannānaṁ pāpakānaṁ akusalānaṁ dhammānaṁ pahānāya chandaṁ janeti vāyamati vīriyaṁ ārabhati cittaṁ paggaṇhāti padahati;


pli: anuppannānaṁ kusalānaṁ dhammānaṁ uppādāya chandaṁ janeti vāyamati vīriyaṁ ārabhati cittaṁ paggaṇhāti padahati;


pli: uppannānaṁ kusalānaṁ dhammānaṁ ṭhitiyā asammosāya bhiyyobhāvāya vepullāya bhāvanāya pāripūriyā chandaṁ janeti vāyamati vīriyaṁ ārabhati cittaṁ paggaṇhāti padahati.


pli: Imesaṁ kho, bhikkhave, pañcannaṁ sikkhādubbalyānaṁ pahānāya ime cattāro sammappadhānā bhāvetabbā”ti.


pli: Paṭhamaṁ.


title_pli: Aṅguttara Nikāya 9.74–81 8. Sammappadhānavagga

pli: Aṅguttara Nikāya 9.74–81


pli: Nīvaraṇasuttādi


pli: (Yathā satipaṭṭhānavagge tathā sammappadhānavasena vitthāretabbā.)


title_pli: Aṅguttara Nikāya 9.8 1. Sambodhivagga

pli: Aṅguttara Nikāya 9.8


pli: 1. Sambodhivagga


pli: Sajjhasutta


pli: Ekaṁ samayaṁ bhagavā rājagahe viharati gijjhakūṭe pabbate.


pli: Atha kho sajjho paribbājako yena bhagavā tenupasaṅkami; upasaṅkamitvā bhagavatā saddhiṁ sammodi.


pli: Sammodanīyaṁ kathaṁ sāraṇīyaṁ vītisāretvā ekamantaṁ nisīdi. Ekamantaṁ nisinno kho sajjho paribbājako bhagavantaṁ etadavoca:


pli: “Ekamidāhaṁ, bhante, samayaṁ bhagavā idheva rājagahe viharāmi giribbaje.


pli: Tatra me, bhante, bhagavato sammukhā sutaṁ sammukhā paṭiggahitaṁ:


pli: ‘yo so, sajjha, bhikkhu arahaṁ khīṇāsavo vusitavā katakaraṇīyo ohitabhāro anuppattasadattho parikkhīṇabhavasaṁyojano sammadaññāvimutto, abhabbo so pañca ṭhānāni ajjhācarituṁ—


pli: abhabbo khīṇāsavo bhikkhu sañcicca pāṇaṁ jīvitā voropetuṁ, abhabbo khīṇāsavo bhikkhu adinnaṁ theyyasaṅkhātaṁ ādātuṁ, abhabbo khīṇāsavo bhikkhu methunaṁ dhammaṁ paṭisevituṁ, abhabbo khīṇāsavo bhikkhu sampajānamusā bhāsituṁ, abhabbo khīṇāsavo bhikkhu sannidhikārakaṁ kāme paribhuñjituṁ seyyathāpi pubbe agāriyabhūto’ti.


pli: Kacci metaṁ, bhante, bhagavato sussutaṁ suggahitaṁ sumanasikataṁ sūpadhāritan”ti?


pli: “Taggha te etaṁ, sajjha, sussutaṁ suggahitaṁ sumanasikataṁ sūpadhāritaṁ.


pli: Pubbe cāhaṁ, sajjha, etarahi ca evaṁ vadāmi:


pli: ‘yo so bhikkhu arahaṁ khīṇāsavo vusitavā katakaraṇīyo ohitabhāro anuppattasadattho parikkhīṇabhavasaṁyojano sammadaññāvimutto, abhabbo so nava ṭhānāni ajjhācarituṁ—


pli: abhabbo khīṇāsavo bhikkhu sañcicca pāṇaṁ jīvitā voropetuṁ …pe… abhabbo khīṇāsavo bhikkhu sannidhikārakaṁ kāme paribhuñjituṁ seyyathāpi pubbe agāriyabhūto, abhabbo khīṇāsavo bhikkhu buddhaṁ paccakkhātuṁ, abhabbo khīṇāsavo bhikkhu dhammaṁ paccakkhātuṁ, abhabbo khīṇāsavo bhikkhu saṅghaṁ paccakkhātuṁ, abhabbo khīṇāsavo bhikkhu sikkhaṁ paccakkhātuṁ’.


pli: ‘yo so bhikkhu arahaṁ khīṇāsavo vusitavā katakaraṇīyo ohitabhāro anuppattasadattho parikkhīṇabhavasaṁyojano sammadaññāvimutto, abhabbo so imāni nava ṭhānāni ajjhācaritun’”ti.


pli: Aṭṭhamaṁ.


title_pli: Aṅguttara Nikāya 9.82 8. Sammappadhānavagga

pli: Aṅguttara Nikāya 9.82


pli: 8. Sammappadhānavagga


pli: Cetasovinibandhasutta


pli: “Pañcime, bhikkhave, cetasovinibandhā.


pli: Katame pañca?


pli: Idha, bhikkhave, bhikkhu kāmesu avītarāgo hoti …pe…


pli: ime kho, bhikkhave, pañca cetasovinibandhā.


pli: Imesaṁ kho, bhikkhave, pañcannaṁ cetasovinibandhānaṁ pahānāya cattāro sammappadhānā bhāvetabbā.


pli: Katame cattāro?


pli: Idha, bhikkhave, bhikkhu anuppannānaṁ pāpakānaṁ akusalānaṁ dhammānaṁ anuppādāya chandaṁ janeti vāyamati vīriyaṁ ārabhati cittaṁ paggaṇhāti padahati;


pli: uppannānaṁ pāpakānaṁ akusalānaṁ dhammānaṁ pahānāya …


pli: anuppannānaṁ kusalānaṁ dhammānaṁ uppādāya …


pli: uppannānaṁ kusalānaṁ dhammānaṁ ṭhitiyā asammosāya bhiyyobhāvāya vepullāya bhāvanāya pāripūriyā chandaṁ janeti vāyamati vīriyaṁ ārabhati cittaṁ paggaṇhāti padahati.


pli: Imesaṁ kho, bhikkhave, pañcannaṁ cetasovinibandhānaṁ pahānāya ime cattāro sammappadhānā bhāvetabbā”ti.


pli: Dasamaṁ.


pli: Sammappadhānavaggo tatiyo.


title_pli: Aṅguttara Nikāya 9.83 9. Iddhipādavagga

pli: Aṅguttara Nikāya 9.83


pli: 9. Iddhipādavagga


pli: Sikkhasutta


pli: Katamāni pañca?


pli: imāni kho, bhikkhave, pañca sikkhādubbalyāni.


pli: Imesaṁ kho, bhikkhave, pañcannaṁ sikkhādubbalyānaṁ pahānāya cattāro iddhipādā bhāvetabbā.


pli: Idha, bhikkhave, bhikkhu chandasamādhipadhānasaṅkhārasamannāgataṁ iddhipādaṁ bhāveti,


pli: vīriyasamādhi …


pli: cittasamādhi …


pli: Imesaṁ kho, bhikkhave, pañcannaṁ sikkhādubbalyānaṁ pahānāya ime cattāro iddhipādā bhāvetabbā”ti.


pli: Paṭhamaṁ.


title_pli: Aṅguttara Nikāya 9.84–91 9. Iddhipādavagga

pli: Aṅguttara Nikāya 9.84–91


pli: Nīvaraṇasuttādi


pli: (Yathā satipaṭṭhānavagge tathā iddhipādavasena vitthāretabbā.)


title_pli: Aṅguttara Nikāya 9.9 1. Sambodhivagga

pli: Aṅguttara Nikāya 9.9


pli: 1. Sambodhivagga


pli: Puggalasutta


pli: “Navayime, bhikkhave, puggalā santo saṁvijjamānā lokasmiṁ.


pli: Katame nava?


pli: Arahā, arahattāya paṭipanno, anāgāmī, anāgāmiphalasacchikiriyāya paṭipanno, sakadāgāmī, sakadāgāmiphalasacchikiriyāya paṭipanno, sotāpanno, sotāpattiphalasacchikiriyāya paṭipanno, puthujjano—


pli: ime kho, bhikkhave, nava puggalā santo saṁvijjamānā lokasmin”ti.


pli: Navamaṁ.


title_pli: Aṅguttara Nikāya 9.92 9. Iddhipādavagga

pli: Aṅguttara Nikāya 9.92


pli: 9. Iddhipādavagga


pli: Cetasovinibandhasutta


pli: “Pañcime, bhikkhave, cetasovinibandhā.


pli: Katame pañca?


pli: Idha, bhikkhave, bhikkhu kāmesu avītarāgo hoti …pe…


pli: ime kho, bhikkhave, pañca cetasovinibandhā.


pli: Imesaṁ kho, bhikkhave, pañcannaṁ cetasovinibandhānaṁ pahānāya ime cattāro iddhipādā bhāvetabbā.


pli: Katame cattāro?


pli: Idha, bhikkhave, bhikkhu chandasamādhipadhānasaṅkhārasamannāgataṁ iddhipādaṁ bhāveti,


pli: vīriyasamādhi …


pli: cittasamādhi …


pli: Imesaṁ kho, bhikkhave, pañcannaṁ cetasovinibandhānaṁ pahānāya ime cattāro iddhipādā bhāvetabbā”ti.


pli: Dasamaṁ.


pli: Iddhipādavaggo catuttho.


pli: Yatheva satipaṭṭhānā,


pli: padhānā caturopi ca;


pli: Cattāro iddhipādā ca,


pli: tatheva sampayojayeti.


title_pli: Aṅguttara Nikāya 9 10. Rāgapeyyāla

pli: Aṅguttara Nikāya 9


pli: 10. Rāgapeyyāla


pli: “Rāgassa, bhikkhave, abhiññāya nava dhammā bhāvetabbā.


pli: Katame nava?


pli: Asubhasaññā, maraṇasaññā, āhāre paṭikūlasaññā, sabbaloke anabhiratasaññā, aniccasaññā, anicce dukkhasaññā, dukkhe anattasaññā, pahānasaññā, virāgasaññā—


pli: rāgassa, bhikkhave, abhiññāya ime nava dhammā bhāvetabbā”ti.


pli: Paṭhamaṁ jhānaṁ, dutiyaṁ jhānaṁ, tatiyaṁ jhānaṁ, catutthaṁ jhānaṁ, ākāsānañcāyatanaṁ, viññāṇañcāyatanaṁ, ākiñcaññāyatanaṁ, nevasaññānāsaññāyatanaṁ, saññāvedayitanirodho—


pli: “Rāgassa, bhikkhave, pariññāya …pe…


pli: parikkhayāya …pe…


pli: pahānāya …pe…


pli: khayāya …pe…


pli: vayāya …pe…


pli: virāgāya …pe…


pli: nirodhāya …pe…


pli: cāgāya …pe…


pli: paṭinissaggāya …pe…


pli: ime nava dhammā bhāvetabbā”.


nikaya: bv

title_pli: Buddhavaṁsa 1. Ratanacaṅkamanakaṇḍa

pli: Buddhavaṁsa


pli: 1. Ratanacaṅkamanakaṇḍa


pli: Namo tassa Bhagavato Arahato Sammāsambuddhassa.


pli: Brahmā ca lokādhipatī sahampatī,


pli: Katañjalī anadhivaraṁ ayācatha;


pli: “Santīdha sattāpparajakkhajātikā,


pli: Desehi dhammaṁ anukampimaṁ pajaṁ”.


pli: Sampannavijjācaraṇassa tādino,


pli: Jutindharassantimadehadhārino;


pli: Tathāgatassappaṭipuggalassa,


pli: Uppajji kāruññatā sabbasatte.


pli: “Na hete jānanti sadevamānusā,


pli: Buddho ayaṁ kīdisako naruttamo;


pli: Iddhibalaṁ paññābalañca kīdisaṁ,


pli: Buddhabalaṁ lokahitassa kīdisaṁ.


pli: Na hete jānanti sadevamānusā,


pli: Buddho ayaṁ edisako naruttamo;


pli: Iddhibalaṁ paññābalañca edisaṁ,


pli: Buddhabalaṁ lokahitassa edisaṁ.


pli: Handāhaṁ dassayissāmi,


pli: buddhabalamanuttaraṁ;


pli: Caṅkamaṁ māpayissāmi,


pli: nabhe ratanamaṇḍitaṁ”.


pli: Bhummā mahārājikā tāvatiṁsā,


pli: Yāmā ca devā tusitā ca nimmitā;


pli: Paranimmitā yepi ca brahmakāyikā,


pli: Ānanditā vipulamakaṁsu ghosaṁ.


pli: Obhāsitā ca pathavī sadevakā,


pli: Puthū ca lokantarikā asaṁvutā;


pli: Tamo ca tibbo vihato tadā ahu,


pli: Disvāna accherakaṁ pāṭihīraṁ.


pli: Sadevagandhabbamanussarakkhase,


pli: Ābhā uḷārā vipulā ajāyatha;


pli: Imasmiṁ loke parasmiñcobhayasmiṁ,


pli: Adho ca uddhaṁ tiriyañca vitthataṁ.


pli: Sattuttamo anadhivaro vināyako,


pli: Satthā ahū devamanussapūjito;


pli: Mahānubhāvo satapuññalakkhaṇo,


pli: Dassesi accherakaṁ pāṭihīraṁ.


pli: So yācito devavarena cakkhumā,


pli: Atthaṁ samekkhitvā tadā naruttamo;


pli: Caṅkamaṁ māpayi lokanāyako,


pli: Suniṭṭhitaṁ sabbaratananimmitaṁ.


pli: Iddhī ca ādesanānusāsanī,


pli: Tipāṭihīre bhagavā vasī ahu;


pli: Dasasahassīlokadhātuyā,


pli: Sinerupabbatuttame;


pli: Thambheva dassesi paṭipāṭiyā,


pli: Caṅkame ratanāmaye.


pli: Dasasahassī atikkamma,


pli: caṅkamaṁ māpayī jino;


pli: Sabbasoṇṇamayā passe,


pli: caṅkame ratanāmaye.


pli: Tulāsaṅghāṭānuvaggā,


pli: sovaṇṇaphalakatthatā;


pli: Vedikā sabbasovaṇṇā,


pli: dubhato passesu nimmitā.


pli: Maṇimuttāvālikākiṇṇā,


pli: nimmito ratanāmayo;


pli: Obhāseti disā sabbā,


pli: sataraṁsīva uggato.


pli: Tasmiṁ caṅkamane dhīro,


pli: dvattiṁsavaralakkhaṇo;


pli: Virocamāno sambuddho,


pli: caṅkame caṅkamī jino.


pli: Dibbaṁ mandāravaṁ pupphaṁ,


pli: padumaṁ pārichattakaṁ;


pli: Caṅkamane okiranti,


pli: sabbe devā samāgatā.


pli: Passanti taṁ devasaṅghā,


pli: dasasahassī pamoditā;


pli: Namassamānā nipatanti,


pli: tuṭṭhahaṭṭhā pamoditā.


pli: Tāvatiṁsā ca yāmā ca,


pli: tusitā cāpi devatā;


pli: Nimmānaratino devā,


pli: ye devā vasavattino;


pli: Udaggacittā sumanā,


pli: passanti lokanāyakaṁ.


pli: Sadevagandhabbamanussarakkhasā,


pli: Nāgā supaṇṇā atha vāpi kinnarā;


pli: Passanti taṁ lokahitānukampakaṁ,


pli: Nabheva accuggatacandamaṇḍalaṁ.


pli: Ābhassarā subhakiṇhā,


pli: Vehapphalā akaniṭṭhā ca devatā;


pli: Susuddhasukkavatthavasanā,


pli: Tiṭṭhanti pañjalīkatā.


pli: Muñcanti pupphaṁ pana pañcavaṇṇikaṁ,


pli: Mandāravaṁ candanacuṇṇamissitaṁ;


pli: Bhamenti celāni ca ambare tadā,


pli: “Aho jino lokahitānukampako.


pli: Tuvaṁ satthā ca ketū ca,


pli: dhajo yūpo ca pāṇinaṁ;


pli: Parāyaṇo patiṭṭhā ca,


pli: dīpo ca dvipaduttamo”.


pli: Dasasahassīlokadhātuyā,


pli: Devatāyo mahiddhikā;


pli: Parivāretvā namassanti,


pli: Tuṭṭhahaṭṭhā pamoditā.


pli: Devatā devakaññā ca,


pli: pasannā tuṭṭhamānasā;


pli: Pañcavaṇṇikapupphehi,


pli: pūjayanti narāsabhaṁ.


pli: Passanti taṁ devasaṅghā,


pli: “Aho acchariyaṁ loke,


pli: abbhutaṁ lomahaṁsanaṁ;


pli: Na medisaṁ bhūtapubbaṁ,


pli: accheraṁ lomahaṁsanaṁ”.


pli: Sakasakamhi bhavane,


pli: nisīditvāna devatā;


pli: Hasanti tā mahāhasitaṁ,


pli: disvānaccherakaṁ nabhe.


pli: Ākāsaṭṭhā ca bhūmaṭṭhā,


pli: tiṇapanthanivāsino;


pli: Katañjalī namassanti,


pli: tuṭṭhahaṭṭhā pamoditā.


pli: Yepi dīghāyukā nāgā,


pli: puññavanto mahiddhikā;


pli: Pamoditā namassanti,


pli: pūjayanti naruttamaṁ.


pli: Saṅgītiyo pavattenti,


pli: ambare anilañjase;


pli: Cammanaddhāni vādenti,


pli: Saṅkhā ca paṇavā ceva,


pli: athopi ḍiṇḍimā bahū;


pli: Antalikkhasmiṁ vajjanti,


pli: “Abbhuto vata no ajja,


pli: uppajji lomahaṁsano;


pli: Dhuvamatthasiddhiṁ labhāma,


pli: khaṇo no paṭipādito”.


pli: Buddhoti tesaṁ sutvāna,


pli: pīti uppajji tāvade;


pli: Buddho buddhoti kathayantā,


pli: tiṭṭhanti pañjalīkatā.


pli: Hiṅkārā sādhukārā ca,


pli: ukkuṭṭhi sampahaṁsanaṁ;


pli: Pajā ca vividhā gagane,


pli: vattenti pañjalīkatā.


pli: Gāyanti seḷenti ca vādayanti ca,


pli: Bhujāni pothenti ca naccayanti ca;


pli: Muñcanti pupphaṁ pana pañcavaṇṇikaṁ,


pli: Mandāravaṁ candanacuṇṇamissitaṁ.


pli: “Yathā tuyhaṁ mahāvīra,


pli: pādesu cakkalakkhaṇaṁ;


pli: Dhajavajirapaṭākā,


pli: vaḍḍhamānaṅkusācitaṁ.


pli: Rūpe sīle samādhimhi,


pli: paññāya ca asādiso;


pli: Vimuttiyā asamasamo,


pli: dhammacakkappavattane.


pli: Dasanāgabalaṁ kāye,


pli: tuyhaṁ pākatikaṁ balaṁ;


pli: Iddhibalena asamo,


pli: Evaṁ sabbaguṇūpetaṁ,


pli: sabbaṅgasamupāgataṁ;


pli: Mahāmuniṁ kāruṇikaṁ,


pli: lokanāthaṁ namassatha.


pli: Abhivādanaṁ thomanañca,


pli: vandanañca pasaṁsanaṁ;


pli: Namassanañca pūjañca,


pli: sabbaṁ arahasī tuvaṁ.


pli: Ye keci loke vandaneyyā,


pli: vandanaṁ arahanti ye;


pli: Sabbaseṭṭho mahāvīra,


pli: sadiso te na vijjati.


pli: Sāriputto mahāpañño,


pli: samādhijjhānakovido;


pli: Gijjhakūṭe ṭhitoyeva,


pli: passati lokanāyakaṁ.


pli: Suphullaṁ sālarājaṁva,


pli: candaṁva gagane yathā;


pli: Majjhanhikeva sūriyaṁ,


pli: olokesi narāsabhaṁ.


pli: Jalantaṁ dīparukkhaṁva,


pli: Taruṇasūriyaṁva uggataṁ;


pli: Byāmappabhānurañjitaṁ,


pli: Dhīraṁ passati lokanāyakaṁ.


pli: Pañcannaṁ bhikkhusatānaṁ,


pli: katakiccāna tādinaṁ;


pli: Khīṇāsavānaṁ vimalānaṁ,


pli: khaṇena sannipātayi.


pli: Lokappasādanaṁ nāma,


pli: pāṭihīraṁ nidassayi;


pli: Amhepi tattha gantvāna,


pli: vandissāma mayaṁ jinaṁ.


pli: Etha sabbe gamissāma,


pli: pucchissāma mayaṁ jinaṁ;


pli: Kaṅkhaṁ vinodayissāma,


pli: passitvā lokanāyakaṁ”.


pli: Sādhūti te paṭissutvā,


pli: nipakā saṁvutindriyā;


pli: Pattacīvaramādāya,


pli: taramānā upāgamuṁ.


pli: Khīṇāsavehi vimalehi,


pli: dantehi uttame dame;


pli: Sāriputto mahāpañño,


pli: iddhiyā upasaṅkami.


pli: Tehi bhikkhūhi parivuto,


pli: sāriputto mahāgaṇī;


pli: Laḷanto devova gagane,


pli: Ukkāsitañca khipitaṁ,


pli: ajjhupekkhiya subbatā;


pli: Sagāravā sappatissā,


pli: sambuddhaṁ upasaṅkamuṁ.


pli: Upasaṅkamitvā passanti,


pli: sayambhuṁ lokanāyakaṁ;


pli: Nabhe accuggataṁ dhīraṁ,


pli: candaṁva gagane yathā.


pli: Jalantaṁ dīparukkhaṁva,


pli: vijjuṁva gagane yathā;


pli: Majjhanhikeva sūriyaṁ,


pli: passanti lokanāyakaṁ.


pli: Pañcabhikkhusatā sabbe,


pli: passanti lokanāyakaṁ;


pli: Rahadamiva vippasannaṁ,


pli: suphullaṁ padumaṁ yathā.


pli: Añjaliṁ paggahetvāna,


pli: tuṭṭhahaṭṭhā pamoditā;


pli: Namassamānā nipatanti,


pli: satthuno cakkalakkhaṇe.


pli: Sāriputto mahāpañño,


pli: koraṇḍasamasādiso;


pli: Samādhijjhānakusalo,


pli: vandate lokanāyakaṁ.


pli: Gajjitā kālameghova,


pli: nīluppalasamasādiso;


pli: Iddhibalena asamo,


pli: moggallāno mahiddhiko.


pli: Mahākassapopi ca thero,


pli: uttattakanakasannibho;


pli: Dhutaguṇe agganikkhitto,


pli: thomito satthuvaṇṇito.


pli: Dibbacakkhūnaṁ yo aggo,


pli: anuruddho mahāgaṇī;


pli: Ñātiseṭṭho bhagavato,


pli: avidūreva tiṭṭhati.


pli: Āpattianāpattiyā,


pli: satekicchāya kovido;


pli: Vinaye agganikkhitto,


pli: upāli satthuvaṇṇito.


pli: Sukhumanipuṇatthapaṭividdho,


pli: Kathikānaṁ pavaro gaṇī;


pli: Isi mantāniyā putto,


pli: Puṇṇo nāmāti vissuto.


pli: Etesaṁ cittamaññāya,


pli: opammakusalo muni;


pli: Kaṅkhacchedo mahāvīro,


pli: kathesi attano guṇaṁ.


pli: “Cattāro te asaṅkheyyā,


pli: koṭi yesaṁ na nāyati;


pli: Sattakāyo ca ākāso,


pli: cakkavāḷā canantakā;


pli: Buddhañāṇaṁ appameyyaṁ,


pli: na sakkā ete vijānituṁ.


pli: Kimetaṁ acchariyaṁ loke,


pli: yaṁ me iddhivikubbanaṁ;


pli: Aññe bahū acchariyā,


pli: abbhutā lomahaṁsanā.


pli: Yadāhaṁ tusite kāye,


pli: santusito nāmahaṁ tadā;


pli: Dasasahassī samāgamma,


pli: yācanti pañjalī mamaṁ.


pli: ‘Kālo kho te mahāvīra,


pli: uppajja mātukucchiyaṁ;


pli: Sadevakaṁ tārayanto,


pli: bujjhassu amataṁ padaṁ’.


pli: Tusitā kāyā cavitvāna,


pli: yadā okkami kucchiyaṁ;


pli: Dasasahassīlokadhātu,


pli: kampittha dharaṇī tadā.


pli: Yadāhaṁ mātukucchito,


pli: sampajānova nikkhamiṁ;


pli: Sādhukāraṁ pavattenti,


pli: dasasahassī pakampatha.


pli: Okkantiṁ me samo natthi,


pli: jātito abhinikkhame;


pli: Sambodhiyaṁ ahaṁ seṭṭho,


pli: dhammacakkappavattane.


pli: Aho acchariyaṁ loke,


pli: buddhānaṁ guṇamahantatā;


pli: chappakāraṁ pakampatha;


pli: Obhāso ca mahā āsi,


pli: accheraṁ lomahaṁsanaṁ”.


pli: Bhagavā tamhi samaye,


pli: lokajeṭṭho narāsabho;


pli: Sadevakaṁ dassayanto,


pli: iddhiyā caṅkamī jino.


pli: Caṅkame caṅkamantova,


pli: kathesi lokanāyako;


pli: Antarā na nivatteti,


pli: catuhatthe caṅkame yathā.


pli: Sāriputto mahāpañño,


pli: samādhijjhānakovido;


pli: Paññāya pāramippatto,


pli: pucchati lokanāyakaṁ.


pli: “Kīdiso te mahāvīra,


pli: abhinīhāro naruttama;


pli: Kamhi kāle tayā dhīra,


pli: patthitā bodhimuttamā.


pli: Dānaṁ sīlañca nekkhammaṁ,


pli: paññāvīriyañca kīdisaṁ;


pli: Khantisaccamadhiṭṭhānaṁ,


pli: mettupekkhā ca kīdisā.


pli: Dasa pāramī tayā dhīra,


pli: kīdisī lokanāyaka;


pli: Kathaṁ upapāramī puṇṇā,


pli: paramatthapāramī kathaṁ”.


pli: Tassa puṭṭho viyākāsi,


pli: karavīkamadhuragiro;


pli: Nibbāpayanto hadayaṁ,


pli: hāsayanto sadevakaṁ.


pli: Atītabuddhānaṁ jinānaṁ desitaṁ,


pli: Nikīlitaṁ buddhaparamparāgataṁ;


pli: Pubbenivāsānugatāya buddhiyā,


pli: Pakāsayī lokahitaṁ sadevake.


pli: “Pītipāmojjajananaṁ,


pli: sokasallavinodanaṁ;


pli: Sabbasampattipaṭilābhaṁ,


pli: cittīkatvā suṇātha me.


pli: Madanimmadanaṁ sokanudaṁ,


pli: Saṁsāraparimocanaṁ;


pli: Sabbadukkhakkhayaṁ maggaṁ,


pli: Sakkaccaṁ paṭipajjathā”ti.


pli: Ratanacaṅkamanakaṇḍo niṭṭhito.


title_pli: Buddhavaṁsa 10. Padumabuddhavaṁsa

pli: Buddhavaṁsa


pli: 10. Padumabuddhavaṁsa


pli: “Anomadassissa aparena,


pli: Sambuddho dvipaduttamo;


pli: Padumo nāma nāmena,


pli: Asamo appaṭipuggalo.


pli: Tassāpi asamaṁ sīlaṁ,


pli: samādhipi anantako;


pli: Asaṅkheyyaṁ ñāṇavaraṁ,


pli: vimuttipi anūpamā.


pli: Tassāpi atulatejassa,


pli: dhammacakkappavattane;


pli: Abhisamayā tayo āsuṁ,


pli: mahātamapavāhanā.


pli: Paṭhamābhisamaye buddho,


pli: koṭisatamabodhayi;


pli: Dutiyābhisamaye dhīro,


pli: navutikoṭimabodhayi.


pli: Yadā ca padumo buddho,


pli: ovadī sakamatrajaṁ;


pli: Tadā asītikoṭīnaṁ,


pli: tatiyābhisamayo ahu.


pli: Sannipātā tayo āsuṁ,


pli: padumassa mahesino;


pli: Koṭisatasahassānaṁ,


pli: paṭhamo āsi samāgamo.


pli: Kathinatthārasamaye,


pli: uppanne kathinacīvare;


pli: Dhammasenāpatitthāya,


pli: bhikkhū sibbiṁsu cīvaraṁ.


pli: Tadā te vimalā bhikkhū,


pli: chaḷabhiññā mahiddhikā;


pli: Tīṇi satasahassāni,


pli: samiṁsu aparājitā.


pli: Punāparaṁ so narāsabho,


pli: pavane vāsaṁ upāgami;


pli: Tadā samāgamo āsi,


pli: dvinnaṁ satasahassinaṁ.


pli: Ahaṁ tena samayena,


pli: sīho āsiṁ migādhibhū;


pli: Vivekamanubrūhantaṁ,


pli: pavane addasaṁ jinaṁ.


pli: Vanditvā sirasā pāde,


pli: katvāna taṁ padakkhiṇaṁ;


pli: Tikkhattuṁ abhināditvā,


pli: sattāhaṁ jinamupaṭṭhahaṁ.


pli: Sattāhaṁ varasamāpattiyā,


pli: Vuṭṭhahitvā tathāgato;


pli: Manasā cintayitvāna,


pli: Koṭibhikkhū samānayi.


pli: Tadāpi so mahāvīro,


pli: tesaṁ majjhe viyākari;


pli: ‘Aparimeyyito kappe,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Campakaṁ nāma nagaraṁ,


pli: asamo nāma khattiyo;


pli: Asamā nāma janikā,


pli: padumassa mahesino.


pli: Dasavassasahassāni,


pli: agāraṁ ajjha so vasi;


pli: Nandā-vasu-yasuttarā,


pli: tayo pāsādamuttamā.


pli: Tettiṁsa ca sahassāni,


pli: nāriyo samalaṅkatā;


pli: Uttarā nāma sā nārī,


pli: rammo nāmāsi atrajo.


pli: Nimitte caturo disvā,


pli: rathayānena nikkhami;


pli: Anūnaaṭṭhamāsāni,


pli: padhānaṁ padahī jino.


pli: Brahmunā yācito santo,


pli: padumo lokanāyako;


pli: Vatti cakkaṁ mahāvīro,


pli: dhanañcuyyānamuttame.


pli: Sālo ca upasālo ca,


pli: ahesuṁ aggasāvakā;


pli: Varuṇo nāmupaṭṭhāko,


pli: padumassa mahesino.


pli: Rādhā ceva surādhā ca,


pli: ahesuṁ aggasāvikā;


pli: Bodhi tassa bhagavato,


pli: mahāsoṇoti vuccati.


pli: Bhiyyo ceva asamo ca,


pli: ahesuṁ aggupaṭṭhakā;


pli: Rucī ca nandarāmā ca,


pli: ahesuṁ aggupaṭṭhikā.


pli: Aṭṭhapaṇṇāsaratanaṁ,


pli: accuggato mahāmuni;


pli: Pabhā niddhāvatī tassa,


pli: asamā sabbaso disā.


pli: Candappabhā sūriyappabhā,


pli: ratanaggimaṇippabhā;


pli: Sabbāpi tā hatā honti,


pli: patvā jinapabhuttamaṁ.


pli: Vassasatasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Paripakkamānase satte,


pli: bodhayitvā asesato;


pli: Sesake anusāsitvā,


pli: nibbuto so sasāvako.


pli: Uragova tacaṁ jiṇṇaṁ,


pli: vaddhapattaṁva pādapo;


pli: Jahitvā sabbasaṅkhāre,


pli: nibbuto so yathā sikhī.


pli: Padumo jinavaro satthā,


pli: Dhammārāmamhi nibbuto;


pli: Dhātuvitthārikaṁ āsi,


pli: Tesu tesu padesato”ti.


pli: Padumassa bhagavato vaṁso aṭṭhamo.


title_pli: Buddhavaṁsa 11. Nāradabuddhavaṁsa

pli: Buddhavaṁsa


pli: 11. Nāradabuddhavaṁsa


pli: “Padumassa aparena,


pli: sambuddho dvipaduttamo;


pli: Nārado nāma nāmena,


pli: asamo appaṭipuggalo.


pli: So buddho cakkavattissa,


pli: jeṭṭho dayitaoraso;


pli: Āmukkamālābharaṇo,


pli: uyyānaṁ upasaṅkami.


pli: Tatthāsi rukkho yasavipulo,


pli: Abhirūpo brahā suci;


pli: Tamajjhapatvā upanisīdi,


pli: Mahāsoṇassa heṭṭhato.


pli: Tattha ñāṇavaruppajji,


pli: anantaṁ vajirūpamaṁ;


pli: Tena vicini saṅkhāre,


pli: ukkujjamavakujjakaṁ.


pli: Tattha sabbakilesāni,


pli: asesamabhivāhayi;


pli: Pāpuṇī kevalaṁ bodhiṁ,


pli: buddhañāṇe ca cuddasa.


pli: Pāpuṇitvāna sambodhiṁ,


pli: dhammacakkaṁ pavattayi;


pli: Koṭisatasahassānaṁ,


pli: paṭhamābhisamayo ahu.


pli: Mahādoṇaṁ nāgarājaṁ,


pli: vinayanto mahāmuni;


pli: Pāṭiheraṁ tadākāsi,


pli: dassayanto sadevake.


pli: Tadā devamanussānaṁ,


pli: tamhi dhammappakāsane;


pli: Navutikoṭisahassāni,


pli: tariṁsu sabbasaṁsayaṁ.


pli: Yamhi kāle mahāvīro,


pli: ovadī sakamatrajaṁ;


pli: Asītikoṭisahassānaṁ,


pli: tatiyābhisamayo ahu.


pli: Sannipātā tayo āsuṁ,


pli: nāradassa mahesino;


pli: paṭhamo āsi samāgamo.


pli: Yadā buddho buddhaguṇaṁ,


pli: sanidānaṁ pakāsayi;


pli: samiṁsu vimalā tadā.


pli: Yadā verocano nāgo,


pli: dānaṁ dadāti satthuno;


pli: Tadā samiṁsu jinaputtā,


pli: asītisatasahassiyo.


pli: Ahaṁ tena samayena,


pli: jaṭilo uggatāpano;


pli: Antalikkhacaro āsiṁ,


pli: pañcābhiññāsu pāragū.


pli: Tadāpāhaṁ asamasamaṁ,


pli: sasaṅghaṁ saparijjanaṁ;


pli: Annapānena tappetvā,


pli: candanenābhipūjayiṁ.


pli: Sopi maṁ tadā byākāsi,


pli: nārado lokanāyako;


pli: ‘Aparimeyyito kappe,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo hāsetva mānasaṁ;


pli: Adhiṭṭhahiṁ vataṁ uggaṁ,


pli: dasapāramipūriyā.


pli: Nagaraṁ dhaññavatī nāma,


pli: sudevo nāma khattiyo;


pli: Anomā nāma janikā,


pli: nāradassa mahesino.


pli: Navavassasahassāni,


pli: agāraṁ ajjha so vasi;


pli: Jito vijitābhirāmo,


pli: tayo pāsādamuttamā.


pli: Ticattārīsasahassāni,


pli: nāriyo samalaṅkatā;


pli: Vijitasenā nāma nārī,


pli: nanduttaro nāma atrajo.


pli: Nimitte caturo disvā,


pli: Padasā gamanena nikkhami;


pli: Sattāhaṁ padhānacāraṁ,


pli: Acarī purisuttamo.


pli: Brahmunā yācito santo,


pli: nārado lokanāyako;


pli: Vatti cakkaṁ mahāvīro,


pli: dhanañcuyyānamuttame.


pli: Bhaddasālo jitamitto,


pli: ahesuṁ aggasāvakā;


pli: Vāseṭṭho nāmupaṭṭhāko,


pli: nāradassa mahesino.


pli: Uttarā phaggunī ceva,


pli: ahesuṁ aggasāvikā;


pli: Bodhi tassa bhagavato,


pli: mahāsoṇoti vuccati.


pli: Uggarindo vasabho ca,


pli: ahesuṁ aggupaṭṭhakā;


pli: Indāvarī ca vaṇḍī ca,


pli: ahesuṁ aggupaṭṭhikā.


pli: Aṭṭhāsītiratanāni,


pli: accuggato mahāmuni;


pli: Kañcanagghiyasaṅkāso,


pli: dasasahassī virocati.


pli: Tassa byāmappabhā kāyā,


pli: niddhāvati disodisaṁ;


pli: Nirantaraṁ divārattiṁ,


pli: yojanaṁ pharate sadā.


pli: Na keci tena samayena,


pli: samantā yojane janā;


pli: Ukkāpadīpe ujjālenti,


pli: buddharaṁsīhi otthaṭā.


pli: Navutivassasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Yathā uḷūhi gaganaṁ,


pli: vicittaṁ upasobhati;


pli: Tatheva sāsanaṁ tassa,


pli: arahantehi sobhati.


pli: Saṁsārasotaṁ taraṇāya,


pli: sesake paṭipannake;


pli: Dhammasetuṁ daḷhaṁ katvā,


pli: nibbuto so narāsabho.


pli: Sopi buddho asamasamo,


pli: Tepi khīṇāsavā atulatejā;


pli: Sabbaṁ tamantarahitaṁ,


pli: Nanu rittā sabbasaṅkhārā.


pli: Nārado jinavasabho,


pli: Nibbuto sudassane pure;


pli: Tatthevassa thūpavaro,


pli: Catuyojanamuggato”ti.


pli: Nāradassa bhagavato vaṁso navamo.


title_pli: Buddhavaṁsa 12. Padumuttarabuddhavaṁsa

pli: Buddhavaṁsa


pli: 12. Padumuttarabuddhavaṁsa


pli: “Nāradassa aparena,


pli: sambuddho dvipaduttamo;


pli: Padumuttaro nāma jino,


pli: akkhobbho sāgarūpamo.


pli: Maṇḍakappova so āsi,


pli: yamhi buddho ajāyatha;


pli: Ussannakusalā janatā,


pli: tamhi kappe ajāyatha.


pli: Padumuttarassa bhagavato,


pli: Paṭhame dhammadesane;


pli: Koṭisatasahassānaṁ,


pli: Dhammābhisamayo ahu.


pli: Tato parampi vassante,


pli: Tappayante ca pāṇine;


pli: Sattatiṁsasatasahassānaṁ,


pli: Dutiyābhisamayo ahu.


pli: Yamhi kāle mahāvīro,


pli: ānandaṁ upasaṅkami;


pli: Pitusantikaṁ upagantvā,


pli: āhanī amatadundubhiṁ.


pli: Āhate amatabherimhi,


pli: vassante dhammavuṭṭhiyā;


pli: Paññāsasatasahassānaṁ,


pli: tatiyābhisamayo ahu.


pli: Ovādako viññāpako,


pli: tārako sabbapāṇinaṁ;


pli: Desanākusalo buddho,


pli: tāresi janataṁ bahuṁ.


pli: Sannipātā tayo āsuṁ,


pli: padumuttarassa satthuno;


pli: Koṭisatasahassānaṁ,


pli: paṭhamo āsi samāgamo.


pli: Yadā buddho asamasamo,


pli: vasi vebhārapabbate;


pli: Navutikoṭisahassānaṁ,


pli: dutiyo āsi samāgamo.


pli: Puna cārikaṁ pakkante,


pli: gāmanigamaraṭṭhato;


pli: Asītikoṭisahassānaṁ,


pli: tatiyo āsi samāgamo.


pli: Ahaṁ tena samayena,


pli: Jaṭilo nāma raṭṭhiko;


pli: Sambuddhappamukhaṁ saṅghaṁ,


pli: Sabhattaṁ dussamadāsahaṁ.


pli: Sopi maṁ buddho byākāsi,


pli: saṅghamajjhe nisīdiya;


pli: ‘Satasahassito kappe,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: uttariṁ vatamadhiṭṭhahiṁ;


pli: Akāsiṁ uggadaḷhaṁ dhitiṁ,


pli: dasapāramipūriyā.


pli: Byāhatā titthiyā sabbe,


pli: Vimanā dummanā tadā;


pli: Na tesaṁ keci paricaranti,


pli: Raṭṭhato nicchubhanti te.


pli: Sabbe tattha samāgantvā,


pli: upagacchuṁ buddhasantike;


pli: Tuvaṁ nātho mahāvīra,


pli: saraṇaṁ hohi cakkhuma.


pli: Anukampako kāruṇiko,


pli: hitesī sabbapāṇinaṁ;


pli: Sampatte titthiye sabbe,


pli: pañcasīle patiṭṭhapi.


pli: Evaṁ nirākulaṁ āsi,


pli: suññataṁ titthiyehi taṁ;


pli: Vicittaṁ arahantehi,


pli: vasībhūtehi tādihi.


pli: Nagaraṁ haṁsavatī nāma,


pli: ānando nāma khattiyo;


pli: Sujātā nāma janikā,


pli: padumuttarassa satthuno.


pli: Dasavassasahassāni,


pli: Agāraṁ ajjha so vasi;


pli: Naravāhano yaso vasavattī,


pli: Tayo pāsādamuttamā.


pli: Ticattārīsasahassāni,


pli: nāriyo samalaṅkatā;


pli: Vasudattā nāma nārī,


pli: uttamo nāma atrajo.


pli: Nimitte caturo disvā,


pli: pāsādenābhinikkhami;


pli: Sattāhaṁ padhānacāraṁ,


pli: acarī purisuttamo.


pli: Brahmunā yācito santo,


pli: padumuttaro vināyako;


pli: Vatti cakkaṁ mahāvīro,


pli: mithiluyyānamuttame.


pli: Devalo ca sujāto ca,


pli: Ahesuṁ aggasāvakā;


pli: Sumano nāmupaṭṭhāko,


pli: Padumuttarassa mahesino.


pli: Amitā ca asamā ca,


pli: ahesuṁ aggasāvikā;


pli: Bodhi tassa bhagavato,


pli: salaloti pavuccati.


pli: Vitiṇṇo ceva tisso ca,


pli: ahesuṁ aggupaṭṭhakā;


pli: Haṭṭhā ceva vicittā ca,


pli: ahesuṁ aggupaṭṭhikā.


pli: Aṭṭhapaṇṇāsaratanaṁ,


pli: accuggato mahāmuni;


pli: Kañcanagghiyasaṅkāso,


pli: dvattiṁsavaralakkhaṇo.


pli: Kuṭṭā kavāṭā bhittī ca,


pli: rukkhā nagasiluccayā;


pli: Na tassāvaraṇaṁ atthi,


pli: samantā dvādasayojane.


pli: Vassasatasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Santāretvā bahujanaṁ,


pli: chinditvā sabbasaṁsayaṁ;


pli: Jalitvā aggikkhandhova,


pli: nibbuto so sasāvako.


pli: Padumuttaro jino buddho,


pli: Nandārāmamhi nibbuto;


pli: Tatthevassa thūpavaro,


pli: Dvādasubbedhayojano”ti.


pli: Padumuttarassa bhagavato vaṁso dasamo.


title_pli: Buddhavaṁsa 13. Sumedhabuddhavaṁsa

pli: Buddhavaṁsa


pli: 13. Sumedhabuddhavaṁsa


pli: “Padumuttarassa aparena,


pli: Sumedho nāma nāyako;


pli: Durāsado uggatejo,


pli: Sabbalokuttamo muni.


pli: Pasannanetto sumukho,


pli: brahā uju patāpavā;


pli: Hitesī sabbasattānaṁ,


pli: bahū mocesi bandhanā.


pli: Yadā buddho pāpuṇitvā,


pli: kevalaṁ bodhimuttamaṁ;


pli: Sudassanamhi nagare,


pli: dhammacakkaṁ pavattayi.


pli: Tassāpi abhisamayā tīṇi,


pli: Ahesuṁ dhammadesane;


pli: Koṭisatasahassānaṁ,


pli: Paṭhamābhisamayo ahu.


pli: Punāparaṁ kumbhakaṇṇaṁ,


pli: yakkhaṁ so damayī jino;


pli: Navutikoṭisahassānaṁ,


pli: dutiyābhisamayo ahu.


pli: Punāparaṁ amitayaso,


pli: catusaccaṁ pakāsayi;


pli: Asītikoṭisahassānaṁ,


pli: tatiyābhisamayo ahu.


pli: Sannipātā tayo āsuṁ,


pli: sumedhassa mahesino;


pli: Khīṇāsavānaṁ vimalānaṁ,


pli: santacittāna tādinaṁ.


pli: Sudassanaṁ nāma nagaraṁ,


pli: upagañchi jino yadā;


pli: Tadā khīṇāsavā bhikkhū,


pli: samiṁsu satakoṭiyo.


pli: Punāparaṁ devakūṭe,


pli: bhikkhūnaṁ kathinatthate;


pli: Tadā navutikoṭīnaṁ,


pli: dutiyo āsi samāgamo.


pli: Punāparaṁ dasabalo,


pli: yadā carati cārikaṁ;


pli: Tadā asītikoṭīnaṁ,


pli: tatiyo āsi samāgamo.


pli: Ahaṁ tena samayena,


pli: uttaro nāma māṇavo;


pli: Asītikoṭiyo mayhaṁ,


pli: ghare sannicitaṁ dhanaṁ.


pli: Kevalaṁ sabbaṁ datvāna,


pli: sasaṅghe lokanāyake;


pli: Saraṇaṁ tassupagañchiṁ,


pli: pabbajjañcābhirocayiṁ.


pli: Sopi maṁ buddho byākāsi,


pli: karonto anumodanaṁ;


pli: ‘Tiṁsakappasahassamhi,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Suttantaṁ vinayañcāpi,


pli: navaṅgaṁ satthusāsanaṁ;


pli: Sabbaṁ pariyāpuṇitvāna,


pli: sobhayiṁ jinasāsanaṁ.


pli: Tatthappamatto viharanto,


pli: Nisajjaṭṭhānacaṅkame;


pli: Abhiññāsu pāramiṁ gantvā,


pli: Brahmalokamagañchahaṁ.


pli: Sudassanaṁ nāma nagaraṁ,


pli: sudatto nāma khattiyo;


pli: Sudattā nāma janikā,


pli: sumedhassa mahesino.


pli: Navavassasahassāni,


pli: Agāraṁ ajjha so vasi;


pli: Sucandakañcanasirivaḍḍhā,


pli: Tayo pāsādamuttamā.


pli: Tisoḷasasahassāni,


pli: nāriyo samalaṅkatā;


pli: Sumanā nāma sā nārī,


pli: punabbasu nāma atrajo.


pli: Nimitte caturo disvā,


pli: hatthiyānena nikkhami;


pli: Anūnakaṁ aḍḍhamāsaṁ,


pli: padhānaṁ padahī jino.


pli: Brahmunā yācito santo,


pli: sumedho lokanāyako;


pli: Vatti cakkaṁ mahāvīro,


pli: sudassanuyyānamuttame.


pli: Saraṇo sabbakāmo ca,


pli: ahesuṁ aggasāvakā;


pli: Sāgaro nāmupaṭṭhāko,


pli: sumedhassa mahesino.


pli: Rāmā ceva surāmā ca,


pli: ahesuṁ aggasāvikā;


pli: Bodhi tassa bhagavato,


pli: mahānīpoti vuccati.


pli: Uruvelā yasavā ca,


pli: ahesuṁ aggupaṭṭhakā;


pli: Yasodharā sirimā ca,


pli: ahesuṁ aggupaṭṭhikā.


pli: Aṭṭhāsītiratanāni,


pli: accuggato mahāmuni;


pli: Obhāseti disā sabbā,


pli: cando tāragaṇe yathā.


pli: Cakkavattimaṇī nāma,


pli: yathā tapati yojanaṁ;


pli: Tatheva tassa ratanaṁ,


pli: samantā pharati yojanaṁ.


pli: Navutivassasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Tevijjachaḷabhiññehi,


pli: balappattehi tādihi;


pli: Samākulamidaṁ āsi,


pli: arahantehi sādhuhi.


pli: Tepi sabbe amitayasā,


pli: vippamuttā nirūpadhī;


pli: Ñāṇālokaṁ dassayitvā,


pli: nibbutā te mahāyasā.


pli: Sumedho jinavaro buddho,


pli: Medhārāmamhi nibbuto;


pli: Dhātuvitthārikaṁ āsi,


pli: Tesu tesu padesato”ti.


pli: Sumedhassa bhagavato vaṁso ekādasamo.


title_pli: Buddhavaṁsa 14. Sujātabuddhavaṁsa

pli: Buddhavaṁsa


pli: 14. Sujātabuddhavaṁsa


pli: “Tattheva maṇḍakappamhi,


pli: sujāto nāma nāyako;


pli: Sīhahanusabhakkhandho,


pli: appameyyo durāsado.


pli: Candova vimalo suddho,


pli: sataraṁsīva patāpavā;


pli: Evaṁ sobhati sambuddho,


pli: jalanto siriyā sadā.


pli: Pāpuṇitvāna sambuddho,


pli: kevalaṁ bodhimuttamaṁ;


pli: Sumaṅgalamhi nagare,


pli: dhammacakkaṁ pavattayi.


pli: Desente pavaraṁ dhammaṁ,


pli: Sujāte lokanāyake;


pli: Asītikoṭī abhisamiṁsu,


pli: Paṭhame dhammadesane.


pli: Yadā sujāto amitayaso,


pli: Deve vassaṁ upāgami;


pli: Sattatiṁsasatasahassānaṁ,


pli: Dutiyābhisamayo ahu.


pli: Yadā sujāto asamasamo,


pli: Upagacchi pitusantikaṁ;


pli: Saṭṭhisatasahassānaṁ,


pli: Tatiyābhisamayo ahu.


pli: Sannipātā tayo āsuṁ,


pli: sujātassa mahesino;


pli: Khīṇāsavānaṁ vimalānaṁ,


pli: santacittāna tādinaṁ.


pli: Abhiññābalappattānaṁ,


pli: appattānaṁ bhavābhave;


pli: Saṭṭhisatasahassāni,


pli: paṭhamaṁ sannipatiṁsu te.


pli: Punāparaṁ sannipāte,


pli: tidivorohaṇe jine;


pli: Paññāsasatasahassānaṁ,


pli: dutiyo āsi samāgamo.


pli: Upasaṅkamanto narāsabhaṁ,


pli: Tassa yo aggasāvako;


pli: Catūhi satasahassehi,


pli: Sambuddhaṁ upasaṅkami.


pli: Ahaṁ tena samayena,


pli: catudīpamhi issaro;


pli: Antalikkhacaro āsiṁ,


pli: cakkavattī mahabbalo.


pli: Loke acchariyaṁ disvā,


pli: abbhutaṁ lomahaṁsanaṁ;


pli: Upagantvāna vandiṁ so,


pli: sujātaṁ lokanāyakaṁ.


pli: Catudīpe mahārajjaṁ,


pli: ratane satta uttame;


pli: Buddhe niyyādayitvāna,


pli: pabbajiṁ tassa santike.


pli: Ārāmikā janapade,


pli: uṭṭhānaṁ paṭipiṇḍiya;


pli: Upanenti bhikkhusaṅghassa,


pli: paccayaṁ sayanāsanaṁ.


pli: Sopi maṁ buddho byākāsi,


pli: dasasahassimhi issaro;


pli: ‘Tiṁsakappasahassamhi,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo hāsaṁ janesahaṁ;


pli: Adhiṭṭhahiṁ vataṁ uggaṁ,


pli: dasapāramipūriyā.


pli: Suttantaṁ vinayañcāpi,


pli: navaṅgaṁ satthusāsanaṁ;


pli: Sabbaṁ pariyāpuṇitvāna,


pli: sobhayiṁ jinasāsanaṁ.


pli: Tatthappamatto viharanto,


pli: brahmaṁ bhāvetva bhāvanaṁ;


pli: Abhiññāpāramiṁ gantvā,


pli: brahmalokamagañchahaṁ.


pli: Sumaṅgalaṁ nāma nagaraṁ,


pli: uggato nāma khattiyo;


pli: Mātā pabhāvatī nāma,


pli: sujātassa mahesino.


pli: Navavassasahassāni,


pli: agāraṁ ajjha so vasi;


pli: Sirī upasirī nando,


pli: tayo pāsādamuttamā.


pli: Tevīsatisahassāni,


pli: nāriyo samalaṅkatā;


pli: Sirinandā nāma nārī,


pli: upaseno nāma atrajo.


pli: Nimitte caturo disvā,


pli: assayānena nikkhami;


pli: Anūnanavamāsāni,


pli: padhānaṁ padahī jino.


pli: Brahmunā yācito santo,


pli: sujāto lokanāyako;


pli: Vatti cakkaṁ mahāvīro,


pli: sumaṅgaluyyānamuttame.


pli: Sudassano sudevo ca,


pli: ahesuṁ aggasāvakā;


pli: Nārado nāmupaṭṭhāko,


pli: sujātassa mahesino.


pli: Nāgā ca nāgasamālā ca,


pli: ahesuṁ aggasāvikā;


pli: Bodhi tassa bhagavato,


pli: mahāveḷūti vuccati.


pli: So ca rukkho ghanakkhandho,


pli: Acchiddo hoti pattiko;


pli: Uju vaṁso brahā hoti,


pli: Dassanīyo manoramo.


pli: Ekakkhandho pavaḍḍhitvā,


pli: tato sākhā pabhijjati;


pli: Yathā subaddho morahattho,


pli: evaṁ sobhati so dumo.


pli: Na tassa kaṇṭakā honti,


pli: nāpi chiddaṁ mahā ahu;


pli: Vitthiṇṇasākho aviralo,


pli: sandacchāyo manoramo.


pli: Sudatto ceva citto ca,


pli: ahesuṁ aggupaṭṭhakā;


pli: Subhaddā ca padumā ca,


pli: ahesuṁ aggupaṭṭhikā.


pli: Paññāsaratano āsi,


pli: uccattanena so jino;


pli: Sabbākāravarūpeto,


pli: sabbaguṇamupāgato.


pli: Tassa pabhā asamasamā,


pli: niddhāvati samantato;


pli: Appamāṇo atuliyo,


pli: opammehi anūpamo.


pli: Navutivassasahassāni,


pli: āyu vijjati tāvade;


pli: Tāvatā tiṭṭhamāno so,


pli: tāresi janataṁ bahuṁ.


pli: Yathāpi sāgare ūmī,


pli: gagane tārakā yathā;


pli: Evaṁ tadā pāvacanaṁ,


pli: arahantehi cittitaṁ.


pli: So ca buddho asamasamo,


pli: Guṇāni ca tāni atuliyāni;


pli: Sabbaṁ tamantarahitaṁ,


pli: Nanu rittā sabbasaṅkhārā.


pli: Sujāto jinavaro buddho,


pli: Silārāmamhi nibbuto;


pli: Tattheva tassa cetiyo,


pli: Tīṇigāvutamuggato”ti.


pli: Sujātassa bhagavato vaṁso dvādasamo.


title_pli: Buddhavaṁsa 15 Piyadassībuddhavaṁsa

pli: Buddhavaṁsa


pli: 15 Piyadassībuddhavaṁsa


pli: “Sujātassa aparena,


pli: sayambhū lokanāyako;


pli: Durāsado asamasamo,


pli: piyadassī mahāyaso.


pli: Sopi buddho amitayaso,


pli: ādiccova virocati;


pli: Sabbaṁ tamaṁ nihantvāna,


pli: dhammacakkaṁ pavattayi.


pli: Tassāpi atulatejassa,


pli: Ahesuṁ abhisamayā tayo;


pli: Koṭisatasahassānaṁ,


pli: Paṭhamābhisamayo ahu.


pli: Sudassano devarājā,


pli: micchādiṭṭhimarocayi;


pli: Tassa diṭṭhiṁ vinodento,


pli: satthā dhammamadesayi.


pli: Janasannipāto atulo,


pli: mahāsannipatī tadā;


pli: Navutikoṭisahassānaṁ,


pli: dutiyābhisamayo ahu.


pli: Yadā doṇamukhaṁ hatthiṁ,


pli: vinesi narasārathi;


pli: Asītikoṭisahassānaṁ,


pli: tatiyābhisamayo ahu.


pli: Sannipātā tayo āsuṁ,


pli: tassāpi piyadassino;


pli: paṭhamo āsi samāgamo.


pli: Tato paraṁ navutikoṭī,


pli: samiṁsu ekato munī;


pli: Tatiye sannipātamhi,


pli: asītikoṭiyo ahū.


pli: Ahaṁ tena samayena,


pli: kassapo nāma brāhmaṇo;


pli: Ajjhāyako mantadharo,


pli: tiṇṇaṁ vedāna pāragū.


pli: Tassa dhammaṁ suṇitvāna,


pli: pasādaṁ janayiṁ ahaṁ;


pli: Koṭisatasahassehi,


pli: saṅghārāmaṁ amāpayiṁ.


pli: Tassa datvāna ārāmaṁ,


pli: haṭṭho saṁviggamānaso;


pli: Saraṇe pañca sīle ca,


pli: daḷhaṁ katvā samādiyiṁ.


pli: Sopi maṁ buddho byākāsi,


pli: saṅghamajjhe nisīdiya;


pli: ‘Aṭṭhārase kappasate,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Sudhaññaṁ nāma nagaraṁ,


pli: sudatto nāma khattiyo;


pli: Candā nāmāsi janikā,


pli: piyadassissa satthuno.


pli: Navavassasahassāni,


pli: Agāraṁ ajjha so vasi;


pli: Sunimmalavimalagiriguhā,


pli: Tayo pāsādamuttamā.


pli: Tettiṁsasahassāni ca,


pli: Nāriyo samalaṅkatā;


pli: Vimalā nāma nārī ca,


pli: Kañcanāveḷo nāma atrajo.


pli: Nimitte caturo disvā,


pli: rathayānena nikkhami;


pli: Chamāsaṁ padhānacāraṁ,


pli: acarī purisuttamo.


pli: Brahmunā yācito santo,


pli: piyadassī mahāmuni;


pli: Vatti cakkaṁ mahāvīro,


pli: usabhuyyāne manorame.


pli: Pālito sabbadassī ca,


pli: ahesuṁ aggasāvakā;


pli: Sobhito nāmupaṭṭhāko,


pli: piyadassissa satthuno.


pli: Sujātā dhammadinnā ca,


pli: ahesuṁ aggasāvikā;


pli: Bodhi tassa bhagavato,


pli: kakudhoti pavuccati.


pli: Sandhako dhammako ceva,


pli: ahesuṁ aggupaṭṭhakā;


pli: Visākhā dhammadinnā ca,


pli: ahesuṁ aggupaṭṭhikā.


pli: Sopi buddho amitayaso,


pli: dvattiṁsavaralakkhaṇo;


pli: Asītihatthamubbedho,


pli: sālarājāva dissati.


pli: Aggicandasūriyānaṁ,


pli: natthi tādisikā pabhā;


pli: Yathā ahu pabhā tassa,


pli: asamassa mahesino.


pli: Tassāpi devadevassa,


pli: āyu tāvatakaṁ ahu;


pli: Navutivassasahassāni,


pli: loke aṭṭhāsi cakkhumā.


pli: Sopi buddho asamasamo,


pli: Yugānipi tāni atuliyāni;


pli: Sabbaṁ tamantarahitaṁ,


pli: Nanu rittā sabbasaṅkhārā.


pli: Piyadassī munivaro,


pli: Assatthārāmamhi nibbuto;


pli: Tatthevassa jinathūpo,


pli: Tīṇiyojanamuggato”ti.


pli: Piyadassissa bhagavato vaṁso terasamo.


title_pli: Buddhavaṁsa 16 Atthadassībuddhavaṁsa

pli: Buddhavaṁsa


pli: 16 Atthadassībuddhavaṁsa


pli: “Tattheva maṇḍakappamhi,


pli: atthadassī mahāyaso;


pli: Mahātamaṁ nihantvāna,


pli: patto sambodhimuttamaṁ.


pli: Brahmunā yācito santo,


pli: dhammacakkaṁ pavattayi;


pli: Amatena tappayī lokaṁ,


pli: dasasahassisadevakaṁ.


pli: Tassāpi lokanāthassa,


pli: Ahesuṁ abhisamayā tayo;


pli: Koṭisatasahassānaṁ,


pli: Paṭhamābhisamayo ahu.


pli: Yadā buddho atthadassī,


pli: carate devacārikaṁ;


pli: dutiyābhisamayo ahu.


pli: Punāparaṁ yadā buddho,


pli: desesi pitusantike;


pli: tatiyābhisamayo ahu.


pli: Sannipātā tayo āsuṁ,


pli: tassāpi ca mahesino;


pli: Khīṇāsavānaṁ vimalānaṁ,


pli: santacittāna tādinaṁ.


pli: Aṭṭhanavutisahassānaṁ,


pli: paṭhamo āsi samāgamo;


pli: Aṭṭhāsītisahassānaṁ,


pli: dutiyo āsi samāgamo.


pli: Aṭṭhasattatisatasahassānaṁ,


pli: Tatiyo āsi samāgamo;


pli: Anupādā vimuttānaṁ,


pli: Vimalānaṁ mahesinaṁ.


pli: Ahaṁ tena samayena,


pli: jaṭilo uggatāpano;


pli: Susīmo nāma nāmena,


pli: mahiyā seṭṭhasammato.


pli: Dibbaṁ mandāravaṁ pupphaṁ,


pli: padumaṁ pārichattakaṁ;


pli: Devalokāharitvāna,


pli: sambuddhamabhipūjayiṁ.


pli: Sopi maṁ buddho byākāsi,


pli: atthadassī mahāmuni;


pli: ‘Aṭṭhārase kappasate,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: haṭṭho saṁviggamānaso;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Sobhanaṁ nāma nagaraṁ,


pli: sāgaro nāma khattiyo;


pli: Sudassanā nāma janikā,


pli: atthadassissa satthuno.


pli: Dasavassasahassāni,


pli: Agāraṁ ajjha so vasi;


pli: Amaragiri sugiri vāhanā,


pli: Tayo pāsādamuttamā.


pli: Tettiṁsañca sahassāni,


pli: nāriyo samalaṅkatā;


pli: Visākhā nāma nārī ca,


pli: selo nāmāsi atrajo.


pli: Nimitte caturo disvā,


pli: assayānena nikkhami;


pli: Anūnaaṭṭhamāsāni,


pli: padhānaṁ padahī jino.


pli: Brahmunā yācito santo,


pli: atthadassī mahāyaso;


pli: Vatti cakkaṁ mahāvīro,


pli: anomuyyāne narāsabho.


pli: Santo ca upasanto ca,


pli: ahesuṁ aggasāvakā;


pli: Abhayo nāmupaṭṭhāko,


pli: atthadassissa satthuno.


pli: Dhammā ceva sudhammā ca,


pli: ahesuṁ aggasāvikā;


pli: Bodhi tassa bhagavato,


pli: campakoti pavuccati.


pli: Nakulo ca nisabho ca,


pli: ahesuṁ aggupaṭṭhakā;


pli: Makilā ca sunandā ca,


pli: ahesuṁ aggupaṭṭhikā.


pli: Sopi buddho asamasamo,


pli: asītihatthamuggato;


pli: Sobhate sālarājāva,


pli: uḷurājāva pūrito.


pli: Tassa pākatikā raṁsī,


pli: anekasatakoṭiyo;


pli: Uddhaṁ adho dasa disā,


pli: pharanti yojanaṁ sadā.


pli: Sopi buddho narāsabho,


pli: sabbasattuttamo muni;


pli: Vassasatasahassāni,


pli: loke aṭṭhāsi cakkhumā.


pli: Atulaṁ dassetvā obhāsaṁ,


pli: virocetvā sadevake;


pli: Sopi aniccataṁ patto,


pli: yathaggupādānasaṅkhayā.


pli: Atthadassī jinavaro,


pli: Anomārāmamhi nibbuto;


pli: Dhātuvitthārikaṁ āsi,


pli: Tesu tesu padesato”ti.


pli: Atthadassissa bhagavato vaṁso cuddasamo.


title_pli: Buddhavaṁsa 17 Dhammadassībuddhavaṁsa

pli: Buddhavaṁsa


pli: 17 Dhammadassībuddhavaṁsa


pli: “Tattheva maṇḍakappamhi,


pli: dhammadassī mahāyaso;


pli: Tamandhakāraṁ vidhamitvā,


pli: atirocati sadevake.


pli: Tassāpi atulatejassa,


pli: dhammacakkappavattane;


pli: Koṭisatasahassānaṁ,


pli: paṭhamābhisamayo ahu.


pli: Yadā buddho dhammadassī,


pli: vinesi sañjayaṁ isiṁ;


pli: Tadā navutikoṭīnaṁ,


pli: dutiyābhisamayo ahu.


pli: Yadā sakko upāgañchi,


pli: sapariso vināyakaṁ;


pli: Tadā asītikoṭīnaṁ,


pli: tatiyābhisamayo ahu.


pli: Tassāpi devadevassa,


pli: sannipātā tayo ahuṁ;


pli: Khīṇāsavānaṁ vimalānaṁ,


pli: santacittāna tādinaṁ.


pli: Saraṇe vassaṁ upāgami;


pli: Tadā koṭisatasahassānaṁ,


pli: Paṭhamo āsi samāgamo.


pli: Punāparaṁ yadā buddho,


pli: devato eti mānusaṁ;


pli: Tadāpi satakoṭīnaṁ,


pli: dutiyo āsi samāgamo.


pli: pakāsesi dhute guṇe;


pli: tatiyo āsi samāgamo.


pli: Ahaṁ tena samayena,


pli: sakko āsiṁ purindado;


pli: Dibbena gandhamālena,


pli: tūriyenābhipūjayiṁ.


pli: Sopi maṁ buddho byākāsi,


pli: devamajjhe nisīdiya;


pli: ‘Aṭṭhārase kappasate,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Saraṇaṁ nāma nagaraṁ,


pli: saraṇo nāma khattiyo;


pli: Sunandā nāma janikā,


pli: dhammadassissa satthuno.


pli: Aṭṭhavassasahassāni,


pli: Agāraṁ ajjha so vasi;


pli: Arajo virajo sudassano,


pli: Tayo pāsādamuttamā.


pli: Ticattārīsasahassāni,


pli: nāriyo samalaṅkatā;


pli: Vicikoḷi nāma nārī,


pli: atrajo puññavaḍḍhano.


pli: Nimitte caturo disvā,


pli: pāsādenābhinikkhami;


pli: Sattāhaṁ padhānacāraṁ,


pli: acarī purisuttamo.


pli: Brahmunā yācito santo,


pli: dhammadassī narāsabho;


pli: Vatti cakkaṁ mahāvīro,


pli: migadāye naruttamo.


pli: Padumo phussadevo ca,


pli: ahesuṁ aggasāvakā;


pli: Sunetto nāmupaṭṭhāko,


pli: dhammadassissa satthuno.


pli: Khemā ca saccanāmā ca,


pli: ahesuṁ aggasāvikā;


pli: Bodhi tassa bhagavato,


pli: bimbijāloti vuccati.


pli: Subhaddo kaṭissaho ceva,


pli: ahesuṁ aggupaṭṭhakā;


pli: Sāḷiyā ca kaḷiyā ca,


pli: ahesuṁ aggupaṭṭhikā.


pli: Sopi buddho asamasamo,


pli: asītihatthamuggato;


pli: Atirocati tejena,


pli: dasasahassimhi dhātuyā.


pli: Suphullo sālarājāva,


pli: vijjūva gagane yathā;


pli: Majjhanhikeva sūriyo,


pli: evaṁ so upasobhatha.


pli: Tassāpi atulatejassa,


pli: samakaṁ āsi jīvitaṁ;


pli: Vassasatasahassāni,


pli: loke aṭṭhāsi cakkhumā.


pli: Obhāsaṁ dassayitvāna,


pli: vimalaṁ katvāna sāsanaṁ;


pli: Cavi candova gagane,


pli: nibbuto so sasāvako.


pli: Dhammadassī mahāvīro,


pli: Sālārāmamhi nibbuto;


pli: Tatthevassa thūpavaro,


pli: Tīṇiyojanamuggato”ti.


pli: Dhammadassissa bhagavato vaṁso pannarasamo.


title_pli: Buddhavaṁsa 18. Siddhatthabuddhavaṁsa

pli: Buddhavaṁsa


pli: 18. Siddhatthabuddhavaṁsa


pli: “Dhammadassissa aparena,


pli: siddhattho nāma nāyako;


pli: Nihanitvā tamaṁ sabbaṁ,


pli: sūriyo abbhuggato yathā.


pli: Sopi patvāna sambodhiṁ,


pli: santārento sadevakaṁ;


pli: Abhivassi dhammameghena,


pli: nibbāpento sadevakaṁ.


pli: Tassāpi atulatejassa,


pli: Ahesuṁ abhisamayā tayo;


pli: Koṭisatasahassānaṁ,


pli: Paṭhamābhisamayo ahu.


pli: Punāparaṁ bhīmarathe,


pli: yadā āhani dundubhiṁ;


pli: Tadā navutikoṭīnaṁ,


pli: dutiyābhisamayo ahu.


pli: Yadā buddho dhammaṁ desesi,


pli: vebhāre so puruttame;


pli: tatiyābhisamayo ahu.


pli: Sannipātā tayo āsuṁ,


pli: tasmimpi dvipaduttame;


pli: Khīṇāsavānaṁ vimalānaṁ,


pli: santacittāna tādinaṁ.


pli: Koṭisatānaṁ navutīnaṁ,


pli: asītiyāpi ca koṭinaṁ;


pli: Ete āsuṁ tayo ṭhānā,


pli: vimalānaṁ samāgame.


pli: Ahaṁ tena samayena,


pli: maṅgalo nāma tāpaso;


pli: Uggatejo duppasaho,


pli: abhiññābalasamāhito.


pli: Jambuto phalamānetvā,


pli: siddhatthassa adāsahaṁ;


pli: Paṭiggahetvā sambuddho,


pli: idaṁ vacanamabravi.


pli: ‘Passatha imaṁ tāpasaṁ,


pli: jaṭilaṁ uggatāpanaṁ;


pli: Catunnavutito kappe,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Vebhāraṁ nāma nagaraṁ,


pli: udeno nāma khattiyo;


pli: Suphassā nāma janikā,


pli: siddhatthassa mahesino.


pli: Dasavassasahassāni,


pli: agāraṁ ajjha so vasi;


pli: Kokāsuppalakokanadā,


pli: tayo pāsādamuttamā.


pli: Tisoḷasasahassāni,


pli: nāriyo samalaṅkatā;


pli: Somanassā nāma sā nārī,


pli: anūpamo nāma atrajo.


pli: Nimitte caturo disvā,


pli: sivikāyābhinikkhami;


pli: Anūnadasamāsāni,


pli: padhānaṁ padahī jino.


pli: Brahmunā yācito santo,


pli: siddhattho lokanāyako;


pli: Vatti cakkaṁ mahāvīro,


pli: migadāye naruttamo.


pli: Sambalo ca sumitto ca,


pli: ahesuṁ aggasāvakā;


pli: Revato nāmupaṭṭhāko,


pli: siddhatthassa mahesino.


pli: Sīvalā ca surāmā ca,


pli: ahesuṁ aggasāvikā;


pli: Bodhi tassa bhagavato,


pli: kaṇikāroti vuccati.


pli: Suppiyo ca samuddo ca,


pli: ahesuṁ aggupaṭṭhakā;


pli: Rammā ceva surammā ca,


pli: ahesuṁ aggupaṭṭhikā.


pli: So buddho saṭṭhiratanaṁ,


pli: ahosi nabhamuggato;


pli: Kañcanagghiyasaṅkāso,


pli: dasasahassī virocati.


pli: Sopi buddho asamasamo,


pli: atulo appaṭipuggalo;


pli: Vassasatasahassāni,


pli: loke aṭṭhāsi cakkhumā.


pli: Vipulaṁ pabhaṁ dassayitvā,


pli: pupphāpetvāna sāvake;


pli: Vilāsetvā samāpatyā,


pli: nibbuto so sasāvako.


pli: Siddhattho munivaro buddho,


pli: Anomārāmamhi nibbuto;


pli: Tatthevassa thūpavaro,


pli: Catuyojanamuggato”ti.


pli: Siddhatthassa bhagavato vaṁso soḷasamo.


title_pli: Buddhavaṁsa 19. Tissabuddhavaṁsa

pli: Buddhavaṁsa


pli: 19. Tissabuddhavaṁsa


pli: “Siddhatthassa aparena,


pli: Asamo appaṭipuggalo;


pli: Anantatejo amitayaso,


pli: Tisso lokagganāyako.


pli: Tamandhakāraṁ vidhamitvā,


pli: obhāsetvā sadevakaṁ;


pli: Anukampako mahāvīro,


pli: loke uppajji cakkhumā.


pli: Tassāpi atulā iddhi,


pli: atulaṁ sīlaṁ samādhi ca;


pli: Sabbattha pāramiṁ gantvā,


pli: dhammacakkaṁ pavattayi.


pli: So buddho dasasahassimhi,


pli: Viññāpesi giraṁ suciṁ;


pli: Koṭisatāni abhisamiṁsu,


pli: Paṭhame dhammadesane.


pli: Dutiyo navutikoṭīnaṁ,


pli: tatiyo saṭṭhikoṭiyo;


pli: Bandhanāto pamocesi,


pli: satte naramarū tadā.


pli: Sannipātā tayo āsuṁ,


pli: tisse lokagganāyake;


pli: Khīṇāsavānaṁ vimalānaṁ,


pli: santacittāna tādinaṁ.


pli: Khīṇāsavasatasahassānaṁ,


pli: Paṭhamo āsi samāgamo;


pli: Navutisatasahassānaṁ,


pli: Dutiyo āsi samāgamo.


pli: Asītisatasahassānaṁ,


pli: tatiyo āsi samāgamo;


pli: pupphitānaṁ vimuttiyā.


pli: Ahaṁ tena samayena,


pli: sujāto nāma khattiyo;


pli: Mahābhogaṁ chaḍḍayitvā,


pli: pabbajiṁ isipabbajaṁ.


pli: Mayi pabbajite sante,


pli: uppajji lokanāyako;


pli: Buddhoti saddaṁ sutvāna,


pli: pīti me upapajjatha.


pli: Dibbaṁ mandāravaṁ pupphaṁ,


pli: padumaṁ pārichattakaṁ;


pli: Ubho hatthehi paggayha,


pli: dhunamāno upāgamiṁ.


pli: Catuvaṇṇaparivutaṁ,


pli: tissaṁ lokagganāyakaṁ;


pli: Tamahaṁ pupphaṁ gahetvā,


pli: matthake dhārayiṁ jinaṁ.


pli: Sopi maṁ buddho byākāsi,


pli: janamajjhe nisīdiya;


pli: ‘Dvenavute ito kappe,


pli: ayaṁ buddho bhavissati.


pli: Padhānaṁ padahitvāna,


pli: …pe…


pli: hessāma sammukhā imaṁ’.


pli: Tassāpi vacanaṁ sutvā,


pli: bhiyyo cittaṁ pasādayiṁ;


pli: Uttariṁ vatamadhiṭṭhāsiṁ,


pli: dasapāramipūriyā.


pli: Khemakaṁ nāma nagaraṁ,


pli: janasandho nāma khattiyo;


pli: Padumā nāma janikā,


pli: tissassa ca mahesino.


pli: Sattavassasahassāni,


pli: Agāraṁ ajjha so vasi;


pli: Guhāsela nārisaya nisabhā,


pli: Tayo pāsādamuttamā.


pli: Samatiṁsasahassāni,


pli: nāriyo samalaṅkatā;


pli: Subhaddānāmikā nārī,


pli: ānando nāma atrajo.


pli: Nimitte caturo disvā,


pli: assayānena nikkhami;


pli: Anūnaaṭṭhamāsāni,


pli: padhānaṁ padahī jino.


pli: Brahmunā yācito santo,


pli: tisso lokagganāyako;


pli: Vatti cakkaṁ mahāvīro,


pli: yasavatiyamuttame.


pli: Brahmadevo udayo ca,


pli: ahesuṁ aggasāvakā;


pli: Samaṅgo nāmupaṭṭhāko,


pli: tissassa ca mahesino.


pli: Phussā ceva sudattā ca,


pli: ahesuṁ aggasāvikā;


pli: Bodhi tassa bhagavato,


pli: asanoti pavuccati.


pli: Sambalo ca sirimā ceva,


pli: ahesuṁ aggupaṭṭhakā;


pli: Kisāgotamī upasenā,


pli: ahesuṁ aggupaṭṭhikā.


pli: So buddho saṭṭhiratano,


pli: ahu uccattane jino;


pli: Anūpamo asadiso,


pli: himavā viya dissati.


pli: Tassāpi atulatejassa,


pli: āyu āsi anuttaro;


pli: Vassasatasahassāni,


pli: loke aṭṭhāsi cakkhumā.


pli: Uttamaṁ pavaraṁ seṭṭhaṁ,


pli: anubhotvā mahāyasaṁ;


pli: Jalitvā aggikkhandhova,


pli: nibbuto so sasāvako.


pli: Valāhakova anilena,


pli: sūriyena viya ussavo;


pli: Andhakārova padīpena,


pli: Tisso jinavaro buddho,


pli: Nandārāmamhi nibbuto;


pli: Tatthevassa jinathūpo,


pli: Tīṇiyojanamuggato”ti.


pli: Tissassa bhagavato vaṁso sattarasamo.


title_pli: Buddhavaṁsa 2 Sumedhapatthanākathā

pli: Buddhavaṁsa


pli: 2 Sumedhapatthanākathā


pli: “Kappe ca satasahasse,


pli: caturo ca asaṅkhiye;


pli: Amaraṁ nāma nagaraṁ,


pli: dassaneyyaṁ manoramaṁ.


pli: Dasahi saddehi avivittaṁ,


pli: Annapānasamāyutaṁ;


pli: Hatthisaddaṁ assasaddaṁ,


pli: Bherisaṅkharathāni ca;


pli: Khādatha pivatha ceva,


pli: Annapānena ghositaṁ.


pli: Nagaraṁ sabbaṅgasampannaṁ,


pli: sabbakammamupāgataṁ;


pli: Sattaratanasampannaṁ,


pli: nānājanasamākulaṁ;


pli: Samiddhaṁ devanagaraṁva,


pli: āvāsaṁ puññakamminaṁ.


pli: Nagare amaravatiyā,


pli: sumedho nāma brāhmaṇo;


pli: Anekakoṭisannicayo,


pli: pahūtadhanadhaññavā.


pli: Ajjhāyako mantadharo,


pli: tiṇṇaṁ vedāna pāragū;


pli: Lakkhaṇe itihāse ca,


pli: sadhamme pāramiṁ gato.


pli: Rahogato nisīditvā,


pli: evaṁ cintesahaṁ tadā;


pli: ‘Dukkho punabbhavo nāma,


pli: sarīrassa ca bhedanaṁ.


pli: Jātidhammo jarādhammo,


pli: Byādhidhammo sahaṁ tadā;


pli: Ajaraṁ amataṁ khemaṁ,


pli: Pariyesissāmi nibbutiṁ.


pli: Yaṁnūnimaṁ pūtikāyaṁ,


pli: nānākuṇapapūritaṁ;


pli: Chaḍḍayitvāna gaccheyyaṁ,


pli: anapekkho anatthiko.


pli: Atthi hehiti so maggo,


pli: na so sakkā na hetuye;


pli: Pariyesissāmi taṁ maggaṁ,


pli: bhavato parimuttiyā.


pli: Yathāpi dukkhe vijjante,


pli: sukhaṁ nāmapi vijjati;


pli: Evaṁ bhave vijjamāne,


pli: vibhavopi icchitabbako.


pli: Yathāpi uṇhe vijjante,


pli: aparaṁ vijjati sītalaṁ;


pli: Evaṁ tividhaggi vijjante,


pli: nibbānaṁ icchitabbakaṁ.


pli: Yathāpi pāpe vijjante,


pli: kalyāṇamapi vijjati;


pli: Evamevaṁ jāti vijjante,


pli: ajātipicchitabbakaṁ.


pli: Yathā gūthagato puriso,


pli: taḷākaṁ disvāna pūritaṁ;


pli: Na gavesati taṁ taḷākaṁ,


pli: na doso taḷākassa so.


pli: Evaṁ kilesamaladhovaṁ,


pli: vijjante amatantaḷe;


pli: na doso amatantaḷe.


pli: Yathā arīhi pariruddho,


pli: vijjante gamanampathe;


pli: Na palāyati so puriso,


pli: na doso añjasassa so.


pli: Evaṁ kilesapariruddho,


pli: vijjamāne sive pathe;


pli: Na gavesati taṁ maggaṁ,


pli: na doso sivamañjase.


pli: Yathāpi byādhito puriso,


pli: vijjamāne tikicchake;


pli: Na tikicchāpeti taṁ byādhiṁ,


pli: na doso so tikicchake.


pli: Evaṁ kilesabyādhīhi,


pli: Dukkhito paripīḷito;


pli: Na gavesati taṁ ācariyaṁ,


pli: Na doso so vināyake.


pli: Yathāpi kuṇapaṁ puriso,


pli: kaṇṭhe baddhaṁ jigucchiya;


pli: Mocayitvāna gaccheyya,


pli: sukhī serī sayaṁvasī.


pli: Tathevimaṁ pūtikāyaṁ,


pli: nānākuṇapasañcayaṁ;


pli: Chaḍḍayitvāna gaccheyyaṁ,


pli: anapekkho anatthiko.


pli: Yathā uccāraṭṭhānamhi,


pli: karīsaṁ naranāriyo;


pli: Chaḍḍayitvāna gacchanti,


pli: anapekkhā anatthikā.


pli: Evamevāhaṁ imaṁ kāyaṁ,


pli: nānākuṇapapūritaṁ;


pli: Chaḍḍayitvāna gacchissaṁ,


pli: vaccaṁ katvā yathā kuṭiṁ.


pli: Yathāpi jajjaraṁ nāvaṁ,


pli: paluggaṁ udagāhiniṁ;


pli: Sāmī chaḍḍetvā gacchanti,


pli: navacchiddaṁ dhuvassavaṁ;


pli: jiṇṇanāvaṁva sāmikā.


pli: Yathāpi puriso corehi,


pli: gacchanto bhaṇḍamādiya;


pli: Bhaṇḍacchedabhayaṁ disvā,


pli: chaḍḍayitvāna gacchati.


pli: Evamevaṁ ayaṁ kāyo,


pli: mahācorasamo viya;


pli: Pahāyimaṁ gamissāmi,


pli: kusalacchedanā bhayā’.


pli: Evāhaṁ cintayitvāna,


pli: nekakoṭisataṁ dhanaṁ;


pli: Nāthānāthānaṁ datvāna,


pli: himavantamupāgamiṁ.


pli: Himavantassāvidūre,


pli: dhammiko nāma pabbato;


pli: Assamo sukato mayhaṁ,


pli: paṇṇasālā sumāpitā.


pli: Caṅkamaṁ tattha māpesiṁ,


pli: pañcadosavivajjitaṁ;


pli: Aṭṭhaguṇasamupetaṁ,


pli: abhiññābalamāhariṁ.


pli: Sāṭakaṁ pajahiṁ tattha,


pli: navadosamupāgataṁ;


pli: Vākacīraṁ nivāsesiṁ,


pli: dvādasaguṇamupāgataṁ.


pli: Aṭṭhadosasamākiṇṇaṁ,


pli: pajahiṁ paṇṇasālakaṁ;